Dana RM400,000 bantu petani tanam kelapa
Oleh KOSMO!

1 November 2020, 6:10 pm
Oleh TOREK SULONG
PASIR PUTEH – Kerajaan negeri Kelantan menyediakan peruntukan sebanyak RM400,000 untuk Projek Penanam Kelapa al-Falah yang melibatkan 16 kawasan di Dewan Undangan Negeri (DUN) di negeri ini sejak Jun lalu.
Pengerusi Jawatankuasa Pertanian, Industri Asas Tani, Bioteknologi, Teknologi Hijau dan Alam Sekitar, Tuan Saripuddin Tuan Ismail berkata, peruntukan itu untuk membantu pekebun kelapa negeri ini menanam semula pelbagai varieti kelapa berkualiti untuk kegunaan dalam dan luar negara.
Menurutnya, setakat ini, petani di DUN Kijang dan DUN Chempaka sudah menerima anak benih kelapa yang diagihkan secara percuma mengikut keluasan tanah yang diusahakan.
“Kerajaan negeri menyasarkan lebih 200 hektar tanah di seluruh Kelantan terutamanya kawasan pantai untuk menyertai projek ini. Ia bertujuan bagi menggantikan pokok tua yang tidak produktif kepada varieti baharu yang lebih menguntungkan mereka.
“Varieti kelapa mudah berbuah dan tidak tinggi akan mengurangkan kebergantungan kepada kelapa yang diimport dari Indonesia kira-kira 100 juta biji setahun,” katanya.

Beliau berkata demikian kepada pemberita selepas menyampaikan anak benih kelapa pandan kepada 30 pekebun di Pejabat Pertanian Daerah Pasir Puteh di sini hari ini.
Program agihan benih bagi Projek Penanam Kelapa al-Falah di sini melibatkan kawasan seluas 19.28 hektar dengan peruntukan sebanyak RM50,000 menerusi penyediaan 3,333 anak benih kelapa pandan.
Mengulas lanjut, menurut Tuan Saripuddin, projek kerajaan negeri itu turut mendapat kerjasama Jabatan Pertanian dan Kumpulan Pertanian Kelantan Berhad.
Katanya, Jabatan Pertanian menilai keperluan termasuk kepakaran teknikal dan input pertanian dalam memastikan projek ini berjaya mengeluarkan produktiviti dalam tempoh tiga tahun.
“Selain kelapa pandan, projek ini turut membekalkan anak benih kelapa matah dan kelapa ‘Malayan Yellow Dwarf’ yang dikenal pasti mampu membekalkan bahan mentah untuk pelbagai industri hiliran.
“Kerajaan negeri akan terus memperkasakan kempen menanam kelapa bagi menyahut kejayaan negara yang berjaya mencatatkan nilai eksport kelapa dan produk kelapa sebanyak RM974 juta tahun lalu,” katanya.
Tambahnya, negara masih berupaya mengeksport kelapa selain tanah terbiar di negeri itu juga akan ditebus guna untuk projek penanam kelapa. – K! ONLINE


Pengeluaran wang akaun 1 KWSP ringankan beban pekerja berkemahiran
1 November 2020, 5:43 pm
PETALING JAYA – Pengeluaran simpanan akaun 1 Kumpulan Wang Simpanan Pekerja (KWSP) akan meringankan bebanan yang sedang di tanggung oleh golongan pekerja berkemahiran.
Setiausaha Agung Pertubuhan Kebangsaan Pekerja Berkemahiran (PKPB), Mohammad Rizan Hassan berkata, golongan pekerja berkemahiran di sektor perkilangan amat terkesan dengan situasi semasa kerana kekurangan kerja lebih masa yang selama ini menjadi sumber pendapatan sokongan kepada pendapatan tetap.
“Ini lebih memburukkan lagi keadaan apabila ramai dalam kalangan tenaga separuh mahir ke bawah telah kehilangan pekerjaan akibat penutupan dan pengecilan operasi kilang di negara ini.
“Terdapat juga kilang yang melalui proses pemulihan dari kesan Perintah Kawalan Pergerakan (PKP) mula menggunakan automasi industri sepenuhnya yang memungkinkan tenaga kerja sedia ada bakal kehilangan pekerjaan mereka tidak lama lagi,” katanya dalam satu kenyataan hari ini.
Menurut Mohammad Rizan, meskipun PKPB menghargai pelaksanaan Pelan Jana Semua Ekonomi Negara, namun hasilnya bukanlah tidak boleh dilihat dalam masa terdekat.
Sebaliknya, ia lebih kepada suatu sokongan sosial untuk menceburi bidang kerjaya baharu atau pun peningkatan kemahiran sedia ada.

“Justeru, kelonggaran pengeluaran wang akaun 1 KWSP setidaknya dapat meringankan bebanan yang sedang ditanggung di samping memberi sedikit motivasi kepada pencarum agar merancang sesuatu untuk kelangsungan kehidupan mereka,” jelasnya. – K! ONLINE


Polis sudah jumpa Perodua Myvi warna ungu
Oleh MOHD SHARKAWI LONDING

1 November 2020, 5:52 pm
JOHOR BAHRU – Polis Johor sudah menjumpai kereta Perodua Myvi dinaiki dua lelaki yang melarikan diri daripada ditahan polis sehingga menyebabkan seorang anggota polis maut dan pemandu kereta peronda MPV Polis parah dalam kejadian di Jalan Kangkar Tebrau, Kampung Kangkar Tebrau di sini awal pagi tadi.
Ketua Polis Johor, Datuk Ayob Khan Mydin Pitchay berkata, kereta Perodua Myvi berwarna ungu dipercayai digunakan suspek ditinggalkan di tepi jalan di Kampung Pandan di sini kira-kira tujuh kilometer dari lokasi kejadian.
“Kenderaan telah dikenal pasti, kita jumpa tujuh kilometer dari tempat kejadian, kita dalam usaha mengesan suspek.
“Difahamkan kereta ini disewa atas sewa oleh seorang wanita, kita akan kenal pasti dalam masa terdekat suspek yang terlibat,” katanya.
Beliau berkata demikian ketika ditemui selepas memberi penghormatan terakhir kepada mendiang Konstabel Nicholester Dadup Unggat di Balai Polis Bandar Dato’ Onn di sini sebentar tadi.
Ayob Khan berkata, pasukan forensik Pasukan Polis Diraja Malaysia (PDRM) sudah melakukan analisa ke atas kereta terbabit selain polis turut menemui beberapa peralatan penyalahgunaan dadah.

Jelasnya, polis tidak menolak kemungkinan suspek terlibat dalam penyalahgunaan dadah atau pengedaran dadah sehingga menyebabkan mereka melarikan diri.
“Kita percaya suspek masih berada di negeri ini dan bersembunyi. Dia nak lari ke mana kita akan dapat kesan dalam masa terdekat,” katanya.
Dalam kejadian pada pukul 5 pagi itu, Konstabel Nicholester Dadup Unggat, 20, maut selepas cedera parah pada bahagian kepala.
Ketika kejadian, mangsa sedang bertugas dengan menaiki kereta peronda MPV Polis mengejar kereta suspek sebelum bergesel dan terbalik sebelum dilanggar Perodua Aruz.
Kemalangan itu turut menyebabkan, pemandu MPV Polis, Lans Koperal Mohd. Khairul Musa, 32, cedera parah. – K! ONLINE


Bajet 2021: PH kemuka 6 cadangan utama
1 November 2020, 6:14 pm
PETALING JAYA – Bajet 2021 yang akan dibentangkan pada Jumaat ini harus menumpukan keperluan ekonomi rakyat Malaysia, dengan mewujudkan dan memelihara pekerjaan rakyat serta memastikan perniagaan dibantu.
Semasa pertemuan dengan Menteri Kewangan, Datuk Seri Tengku Zafrul Tengku Abdul Aziz, Pakatan Harapan (PH) turut mendesak kerajaan untuk menerapkan dasar fiskal yang mengembang untuk meringankan cabaran aliran tunai rakyat dan syarikat.
Dalam satu kenyataan bersama, ketua-ketua parti komponen PH iaitu Datuk Seri Anwar Ibrahim, Mohamad Sabu dan Lim Guang Eng berkata, PH mengetengahkan enam cadangan utama, antaranya meningkatkan peruntukan Kementerian Kesihatan untuk Covid-19 dan penyakit tidak berjangkit.
Ia termasuk memberikan bayaran yang adil kepada barisan hadapan dan menyerap pegawai kontrak sedia ada kepada jawatan tetap.
“Memperkasa perlindungan sosial, jaringan keselamatan dan pembayaran kebajikan kepada golongan berisiko dan penganggur dengan meningkatkan bantuan kebajikan kepada RM1,000 sebagaimana dijanjikan Perdana Menteri sehingga akhir krisis Covid-19,” menurut kenyataan tersebut.
PH turut mendesak agar moratorium dilanjutkan sehingga 31 Mac 2021.

“Subsidi upah diteruskan sehingga 31 Mac 2021 dan mewujudkan 600,000 pekerjaan seperti program [email protected] yang menyediakan insentif untuk tempoh dua tahun kepada majikan dan pekerja berharga RM13 bilion,” menurut cadangan ketiga.
Di bawah cadangan ketiga, kerajaan diminta mewujudkan pekerjaan hijau dan infrastruktur hijau selain mengambil pendekatan ganjaran dan hukuman untuk sektor yang mempunyai pertumbuhan yang baik, seperti sektor sarung tangan dan alat perubatan untuk meningkatkan bilangan pekerja tempatan.
Selain itu, PH mahu kerajaan meningkatkan perbelanjaan pendidikan untuk memastikan kelangsungan pendidikan yang mana ia termasuk meningkatkan bilangan guru sokongan dan bilik darjah untuk memenuhi keperluan penjarakan sosial di sekolah.
Cadangan terakhir ialah perbelanjaan pembangunan untuk dua projek utama, iaitu, Pelan Gentian Optik dan Kesalinghubungan Negara (NFCP) dan menaik taraf infrastruktur air untuk Selangor, Kelantan dan Pahang.
“Belanjawan Perpaduan ini adalah penting untuk menjunjung Titah di Raja menolak pengisytiharan darurat dan mengelak pilihan raya dalam tempoh terdekat yang hanya akan mengeruhkan lagi gelombang ketiga Covid-19.
“PH komited untuk bekerja dengan semua pihak bagi memerangi Covid-19, dengan hasrat menyelamatkan rakyat dan ekonomi negara. Pun begitu, proses rundingan ini tidak bermakna sokongan atau penerimaan PH dalam soal keabsahan kerajaan ini,” katanya. – K! ONLINE


Pendapatan teksi Shah Alam merosot 80 peratus
Oleh KOSMO!

1 November 2020, 5:48 pm
Oleh ISKANDAR SHAH MOHAMED
SHAH ALAM – Pemandu teksi sekitar bandar raya ini terus dihimpit kesusahan apabila pendapatan mereka merosot sehingga 80 peratus akibat pelaksanaan Perintah Kawalan Pergerakan Bersyarat (PKPB) bagi penularan Covid-19.
Lebih menyedihkan, mereka mendakwa kerap hanya memperoleh RM10 sehari dan kadangkala terpaksa pulang dengan tangan kosong.
Timbalan Presiden Persatuan Pemandu Teksi dan Kereta Sewa Bandaraya Shah Alam, Razali Sahran, 53, berkata faktor itu berpunca kekurangan penumpang terutama penuntut institusi pengajian tinggi (IPT) dan kakitangan kerajaan.
Katanya, kemerosotan mula berlaku sejak Mac lalu namun kembali stabil sejak beberapa bulan lalu dengan pendapatan mencecah sehingga RM100 sehari.
“Bagaimanapun, keadaan sama berulang sejak PKPB dilaksanakan di Selangor sehingga kami sukar mendapat RM10 sekali pun setiap hari.

“Malah, kami yang terdiri daripada 84 pemandu teksi kini terpaksa mengeluarkan modal sendiri untuk mengisi minyak dan membaiki kenderaan,” katanya ketika ditemui di Hentian Teksi Seksyen 2 di sini, petang tadi.
Justeru, beliau berharap kerajaan akan terus menyalurkan bantuan bersasar kepada golongan itu yang kini turut tergolong dalam kategori miskin bandar.
Bagi pemandu veteran, Taufik Mokhtar, 70, dia yang menetap di Bukit Tinggi, Klang menjadikan kerjanya teksi sebagai rezeki utamanya sejak lebih 20 tahun lalu.
“Hati mana tidak sedih jika pernah pulang dengan tangan kosong selepas keluar mencari penumpang sejak 6 pagi hingga 5 petang.
“Saya tidak mempunyai pencen dan bergantung sepenuhnya dengan pendapatan memandu teksi sejak sekian lama,” kata datuk kepada tujuh cucu itu.
Terdahulu, seramai 63 pemandu teksi menerima sumbangan barangan keperluan daripada Maahad Tahfiz An-Nabawi, Seksyen 8 yang diserahkan Penasihatnya, Ahmad Dusuki Abd Rani. – K! ONLINE


PBT perlu tegas pantau operasi pusat hiburan
Oleh MOHD RIDZAUDDIN ROSLAN

1 November 2020, 5:40 pm
PETALING JAYA – Pihak berkuasa tempatan (PBT) perlu bertindak lebih tegas dalam memantau operasi kelab malam khususnya di kawasan terlibat Perintah Kawalan Pegerakan Bersyarat (PKPB).
Menteri Kanan (Keselamatan), Datuk Seri Ismail Sabri Yaakob berkata, peranan itu perlu dimainkan PBT susulan mereka bertanggungjawab mengeluarkan lesen kepada pusat hiburan terbabit.
“Saya harap ada tindakan tegas terhadap operasi pusat hiburan kerana setiap hari ada kes tangkapan PKPB melibatkan pusat hiburan walaupun ia disenaraikan sebagai senarai terlarang.
“Bukan sahaja polis perlu memantau operasi itu, malah penutupan pusat hiburan harus dilakukan PBT kerana mereka merupakan agensi yang mengeluarkan lesen,” katanya pada sidang akhbar menerusi Facebook Live Kementerian Pertahanan di sini tadi.
Dalam perkembangan lain, polis menahan sebanyak 485 individu ekoran ingkar arahan yang ditetapkan pihak berkuasa sepanjang PKPB.
“Daripada jumlah itu, seramai 480 individu telah dikompaun manakala lima orang lagi direman.

“Antara kesalahan ingkar PKPB termasuklah tidak memakai pelitup muka (162), penjarakan fizikal (123), gagal menyediakan peralatan merekod butiran (79), aktiviti pusat hiburan (25), operasi lebih masa (13) dan lain-lain (83),” ujarnya. – K! ONLINE


Kerajaan sedia hadapi banjir ketika Covid-19
Oleh MOHD RIDZAUDDIN ROSLAN

1 November 2020, 4:55 pm
PETALING JAYA- Kerajaan bersedia menghadapi sebarang kemungkinan berikutan fenomena banjir yang dijangka melanda kawasan pantai timur negara bulan ini.
Menteri Kanan (Keselamatan), Datuk Seri Ismail Sabri Yaakob berkata, persediaan itu termasuklah menetapkan pelbagai prosedur operasi standard (SOP) bagi mengelakkan jangkitan Covid-19.
“Kerajaan pasti buat persediaan kerana kita faham apabila berlaku banjir, ada banyak risiko tinggi jangkitan yang boleh terjadi seperti ketika proses pemindahan mangsa, di pusat penempatan serta perkongsian tandas.
“Kita juga akan fikirkan cara terbaik untuk memindahkan mangsa kerana dalam situasi banjir, ada sentuhan antara anggota bertugas dan mangsa seperti menyelamatkan warga emas,” katanya pada sidang akhbar menerusi Facebook Live Kementerian Pertahanan di sini tadi.
Dalam masa sama, beliau meminta orang ramai untuk berdoa agar fenomena banjir yang biasanya terjadi pada bulan November dan Disember tidak berlaku sekali gus memudahkan proses menghentikan rantaian wabak Covid-19. – K! ONLINE


Beri tumpuan khas kepada golongan bergaji harian
Oleh MOHD AZLI ADLAN

1 November 2020, 4:43 pm
KUALA TERENGGANU – Bajet 2021 yang akan dibentangkan pada Jumaat ini diharap dapat memberi tumpuan khusus terhadap kebajikan rakyat yang bergantung kepada gaji harian.
Presiden Kehormat Dewan Perniagaan dan Perindustrian China Terengganu (DPPCT),
Datuk Tok Teng Sai berkata, golongan yang bergantung kepada gaji harian seperti penjaja, pemandu teksi dan e-hailing dan peniaga kecil paling terkesan dengan impak negatif penularan pandemik Covid-19.
“Saya mencadangkan agar inisiatif sedia ada membantu golongan berkenaan seperti Pelan Jana Semula Ekonomi Negara (Penjana) perlu diperkasakan.
“Memberi bantuan secara terus adalah kaedah terbaik untuk membantu meringankan beban sara hidup mereka pada waktu ini,” katanya pada sidang akhbar di pejabat DPPCT di sini hari ini.
Teng Sai berkata, kerajaan juga harus mengurangkan kebergantungan tinggi terhadap hasil petroleum sebalik mencari mekanisme lebih efektif menjana pendapatan sumber baharu yang mampu memberi pulangan secara terus kepada rakyat.
Begitupun, beliau mengakui Bajet 2021 yang akan dibentangkan Menteri Kewangan, Tengku Datuk Seri Zafrul Tengku Abdul Aziz tersebut sangat mencabar sewaktu negara sedang berusaha menangani penularan pandemik Covid-19.

“Sehubungan itu, saya seru semua ahli parlimen termasuk pembangkang menyokong usul Bajet 2021 berkenaan demi kebajikan dan kesejahteraan rakyat. – K! ONLINE


Perak cadang naikkan elaun guru agama dakwah kepada RM900
Oleh MUHAMAD TARMIZE MOHD NOR

1 November 2020, 4:52 pm
IPOH – Kerajaan negeri Perak bercadang untuk menaikkan kadar elaun guru agama dakwah di Perak daripada RM400 kepada RM900 selepas lebih sepuluh tahun tiada kenaikan elaun berkenaan.
Pengerusi Jawatankuasa Agama Islam dan Penerangan Perak, Mohd. Akmal Kamarudin berkata, kenaikan tersebut adalah selari dengan bebanan tugas mereka yang semakin mencabar pada waktu ini.
“Saya kira sudah berbelas tahun elaun guru agama dakwah ini masih pada kadar lama iaitu RM400. Dengan bebanan kerja yang cukup banyak, jadi sesuailah dinaikkan kepada RM900.
“Bagaimanapun cadangan ini akan dipersembahmaklumkan terlebih dahulu kepada Ke Bawah Duli Sultan Perak, Sultan Nazrin Muizzuddin Shah untuk mendapat perkenan baginda,” katanya.
Beliau berkata demikian ketika ditemui pemberita pada program Ijtimak Perkaderan Dakwah Negeri Perak di Pusat Konvensyen Casuarina Meru di sini hari ini.
Tambah Mohd. Akmal, sekiranya diperkenankan, kadar elaun baharu tersebut akan dilaksanakan pada 1 Januari depan yang akan memberi manfaat kepada hampir 100 guru agama dakwah di seluruh negeri itu.

Dalam perkembangan lain, Mohd. Akmal menggesa agar rakyat di negeri ini memboikot segala produk buatan Perancis dan mengutamakan produk tempatan.
Katanya, tindakan itu sebagai memberi pengajaran kepada kenyataan Presiden Perancis, Emmanuel Macrin yang menyokong tindakan seorang guru menghina Nabi Muhammad SAW.


37 individu ingkar SOP Covid-19 dikompaun di Hulu Terengganu
Oleh NOOR HAYATI MAMAT

1 November 2020, 3:27 pm
HULU TERENGGANU – Seramai 37 individu yang gagal mematuhi prosedur operasi standard (SOP) norma baharu Covid-19 telah dikenakan kompaun RM1,000 di daerah ini sejak awal April lalu.
Ketua Polis Daerah Hulu Terengganu, Deputi Superintendan Mohd. Adli Mat Daud berkata, notis kompaun tersebut dikeluarkan bermula 8 April lalu itu kebanyakannya atas kesalahan tidak memakai pelitup muka dan gagal mematuhi penjarakan sosial.
“Kompaun RM1,000 tersebut dikenakan terhadap 30 individu lelaki dan tujuh wanita berusia dalam lingkungan 15 hingga 45 tahun sejak 8 April lalu.
“Sebanyak 33 kesalahan itu dilakukan di tempat awam manakala selebihnya di premis-premis lain termasuk bank,” katanya kepada Kosmo! di sini hari ini.
Mohd. Adli berkata, pihaknya tetap memandang serius pematuhan SOP norma baharu walaupun sehingga kini kes positif Covid-19 di daerah ini masih sifar.
Beliau memberitahu, semua anggota polis berpangkat inspektor ke atas mempunyai kelayakan untuk mengeluarkan kompaun secara serta-merta kepada individu yang ingkar SOP Covid-19 berkuatkuasa 7 Oktober lalu.

“Orang ramai diminta sentiasa peka dan berwaspada. Pihak polis tidak akan berkompromi bagi individu ingkar arahan,” ujarnya.- K! ONLINE


Hanya mesyuarat biasa- Wee Ka Siong
1 November 2020, 4:46 pm
PETALING JAYA- Mesyuarat ketua-ketua parti Perikatan Nasional (PN) selesai pukul 2 tadi.
Difahamkan, mesyuarat tersebut menumpukan mengenai persidangan parlimen yang akan bermula esok, selain Bajet 2021 yang akan dibentangkan Jumaat ini.
“Biasalah sebelum sidang Parlimen, kita akan bermesyuarat” menurut Presiden MCA, Datuk Seri Wee Ka Siong yang bercakap kepada pemberita selepas mesyuarat di Hotel Hilton sebentar tadi.
Sebelum ini, pemimpin-pemimpin parti PN dilihat memasuki hotel untuk mesyuarat pra-persidangan Parlimen, antaranya Perdana Menteri, Tan Sri Muhyiddin Yassin, Presiden UMNO, Datuk Seri Dr. Ahmad Zahid Hamidi and Presiden PAS, Datuk Seri Abdul Hadi Awang. -K! ONLINE


Dua lagi pelajar Sekolah Raja Perempuan Taayah dijangkiti Covid-19
Oleh ASLIZA MUSA

1 November 2020, 4:59 pm
IPOH – Dua lagi pelajar perempuan dari Sekolah Raja Perempuan Taayah di sini disahkan positif Covid-19.
Pengerusi Jawatankuasa Agama Islam dan Penerangan Negeri, Mohd. Akmal Kamarudin berkata, pelajar tingkatan tiga dan empat itu disahkan dijangkiti wabak berkenaan hasil ujian saringan pengesanan Covid-19 (ujian swab) yang dilakukan minggu lalu.
Katanya, seramai 604 pelajar, guru dan kakitangan sekolah telah diarah menjalani ujian saringan tersebut sejak kes pertama dikesan membabitkan seorang pelajar tingkatan enam asrama sekolah itu.
“Seramai 568 pelajar yang tinggal di asrama telah menjalani ujian swab dan hasil daripada ujian itu, dua pelajar disahkan positif.
“Mereka telah diasingkan dan dimasukkan ke Hospital Raja Permaisuri Bainun (HRPB) di sini untuk rawatan lanjut,” katanya dalam sidang akhbar selepas merasmikan program Ijtimak Perkaderan Dakwah Negeri Perak di sini hari ini.
Turut hadir, Pengarah Jabatan Agama Islam Perak (Jaipk), Datuk Mohd. Yusop Husin.

Menurut Mohd. Akmal, dalam ujian saringan itu, empat lagi pelajar masing-masing berusia 14, 15 dan 17 tahun yang mengalami gejala sesak nafas bagaimanapun disahkan negatif Covid-19.
Katanya, seramai 558 pelajar yang menginap di asrama telah diarah menjalani kuarantin di mana 174 pelajar ditempatkan di Kolej Kesihatan Sains Bersekutu Ulu Kinta manakala 372 pelajar lagi menjalani kuarantin kendiri di asrama dan 12 pelajar pula di rumah.
“Kesemua mereka menjalani kuarantin sejak minggu lalu berikutan sebahagiannya bergejala dan mempunyai kontak rapat.
“Setakat ini keadaan adalah terkawal dan operasi sekolah masih ditutup sebagai langkah pencegahan penularan wabak,” katanya.
Kosmo! pada 24 Oktober lalu melaporkan, Sekolah Izzuddin Shah dan Sekolah Raja Perempuan Taayah diarah tutup selepas seorang pelajar disahkan positif Covid-19.
Arahan penutupan dikeluarkan pada 23 Oktober membabitkan dua sekolah itu berikutan pelajar perempuan yang disahkan dijangkiti merupakan pelajar Sekolah Izzuddin Shah namun menginap di asrama Sekolah Raja Perempuan Taayah.


10,979 operasi sanitasi awam dilaksana sejak Mac
Oleh MOHD RIDZAUDDIN ROSLAN

1 November 2020, 5:13 pm
PETALING JAYA- Sebanyak 10,979 sanitasi awam merangkumi 137 zon telah dilaksanakan kerajaan di bawah kawalan Kementerian Perumahan dan Kerajaan Tempatan (KPKT) sejak 30 Mac lalu.
Menteri Kanan (Keselamatan), Datuk Seri Ismail Sabri Yaakob berkata, daripada jumlah itu, sejumlah 39 operasi sanitasi meliputi 12 zon merah turut dijalankan KPKT semalam.
“Selain 12 zon merah, operasi sanitasi awam tersebut turut diadakan di 10 zon kuning dan empat zon hijau meliputi 11 buah negeri.
“Operasi sanitasi awam berkenaan melibatkan 297 anggota Jabatan Bomba dan Penyelamat Malaysia selain 200 anggota Pihak Berkuasa Tempatan dan 44 petugas daripada agensi lain,” katanya pada sidang akhbar menerusi Facebook Live Kementerian Pertahanan di sini tadi. – K! ONLINE


Lima tapak pembinaan Terengganu gagal patuhi SOP norma baharu diberi notis amaran
Oleh MOHD AZLI ADLAN

1 November 2020, 3:39 pm
KUALA TERENGGANU – Jabatan Keselamatan dan Kesihatan Pekerjaan (JKKP) Terengganu telah mengeluarkan notis amaran kepada lima pemaju tapak pembinaan di negeri ini yang didapati gagal mematuhi prosedur operasi standard (SOP) Covid-19.
Pengarah (JKKP) negeri, Mohd. Zahari Hitam berkata, tindakan tersebut diambil selepas pemantauan mendapati berlaku pelanggaran dalam SOP norma baharu ditetapkan kerajaan di kesemua tapak pembinaan berkenaaan.
“Lima tapak pembinaan yang dikenakan tindakan itu merupakan antara 20 yang telah diperiksa anggota penguat kuasa JKKP Terengganu di seluruh negeri ini sejak pelaksanaan Perintah Kawalan Pergerakan (PKP) pada 18 Mac lalu.
“Kita memang sentiasa mengadakan pemantauan berkala agar memastikan semua pihak terlibat di tapak pembinaan termasuk buruh binaan sentiasa mematui peraturan mencegah Covid-19,” katanya.
Beliau berkata demikian selepas merasmikan program Dialog Penggalakan Pusat Pengajar Penyelaras Keselamatan Kesihatan Pekerjaan (KKP) di sini hari ini.
Mohd. Zahari berkata, pemaju tapak pembinaan dan pengusaha industri diseru agar sentiasa memberi penekanan terhadap kepatuhan SOP normal baharu sertackeselamatan dan kesihatan pekerja masing-masing.

Dalam pada itu, beliau memberitahu, setakat ini, hanya 196 kakitangan daripada 11,886 syarikat yang terdapat di Terengganu telah mengikuti kursus KKP. – K! ONLINE


Kerajaan sedia hadapi banjir ketika Covid-19
Oleh MOHD RIDZAUDDIN ROSLAN

1 November 2020, 5:06 pm
PETALING JAYA- Kerajaan bersedia menghadapi sebarang kemungkinan berikutan fenomena banjir yang dijangka melanda kawasan pantai timur negara bulan ini.
Menteri Kanan (Keselamatan), Datuk Seri Ismail Sabri Yaakob berkata, persediaan itu termasuklah menetapkan pelbagai prosedur operasi standard (SOP) bagi mengelakkan jangkitan Covid-19.
“Kerajaan pasti buat persediaan kerana kita faham apabila berlaku banjir, ada banyak risiko tinggi jangkitan yang boleh terjadi seperti ketika proses pemindahan mangsa, di pusat penempatan serta perkongsian tandas.
“Kita juga akan fikirkan cara terbaik untuk memindahkan mangsa kerana dalam situasi banjir, ada sentuhan antara anggota bertugas dan mangsa seperti menyelamatkan warga emas,” katanya pada sidang akhbar menerusi Facebook Live Kementerian Pertahanan di sini tadi.
Dalam masa sama, beliau meminta orang ramai untuk berdoa agar fenomena banjir yang biasanya terjadi pada bulan November dan Disember tidak berlaku sekali gus memudahkan proses menghentikan rantaian wabak Covid-19. – K! ONLINE


Tiga pengedar dicekup bersama dadah, ketum bernilai RM131,110
Oleh KOSMO!

1 November 2020, 5:16 pm
Oleh YATIMIN ABDULLAH
PASIR MAS – Tiga lelaki dicekup bersama pelbagai jenis dadah termasuk seliter air ketum dengan anggaran kesemuanya bernilai RM131,110 dalam serbuan di sebuah rumah di Kampung Lubok Chekok di sini semalam.
Dalam serbuan pukul 12.30 pagi itu, Bahagian Siasatan Jenayah Narkotik Ibu Pejabat Polis Daerah (IPD) Pasir Mas merampas pelbagai jenis dadah antaranya Syabu seberat 251 gram), pil Eramin 5 (3,200 biji), Epam (11,600) dan satu liter air ketum.
Ketua Polis Daerah Pasir Masa, Asisten Komisioner Mohamad Roy Suhaimi Sarif berkata, sebuah motosikal jenis Yamaha RXZ dan wang tunai berjumlah RM7,465 dipercayai hasil jualan barang terlarang itu turut dirampas.
Menurutnya, hasil ujian air kencing terhadap suspek berusia antara 24 hingga 33 tahun itu mendapati, salah seorang daripada mereka positif dadah jenis methampethamine.
“Hasil siasatan yang dilakukan mendapati salah seorang suspek berusia 28 tahun mengaku kesemua dadah dirampas itu miliknya.

“Lelaki itu turut mengaku telah terlibat dalam aktiviti pengedaran dadah bermula Mac tahun lalu,” katanya.
Mohamad Roy berkata, suspek turut mengaku kali terakhir dia mendapatkan bekalan pada bulan Ogos lalu.
Katanya, kesemua suspek direman tujuh hari bermula semalam sehingga Jumaat ini.
Kes disiasat mengikut Seksyen 39 B Akta Dadah Berbahaya 1952 yang memperuntukkan hukuman mati mandatori jika sabit kesalahan. – K! ONLINE


Petugas Hospital Sungai Buloh terima Anugerah Kesihatan Global 2020
Oleh MOHD RIDZAUDDIN ROSLAN

1 November 2020, 3:22 pm
PETALING JAYA- Petugas perubatan di Hospital Sungai Buloh, Selangor melakar sejarah tersendiri apabila menerima Anugerah Kesihatan Global (GHA) 2020 baru-baru ini susulan usaha mereka memerangi pandemik Covid-19 di negara ini.
Berita gembira itu dikongsi oleh Ketua Pengarah Kesihatan, Tan Sri Dr. Noor Hisham Abdullah menerusi ciapan di laman sosial Twitternya di sini semalam.
Menerusi perkongsian itu, Ketua Jabatan Penyakit Berjangkit, Dr C. Suresh Kumar serta Ketua Jabatan Anestesia dan Rawatan Rapi, Dr. Shaiful Azman Zakaria masing-masing bertugas di Hospital Sungai Buloh menerima pengiktarafan itu.
“Setinggi-tinggi tahniah kepada Dr. Suresh Kumar dan Dr. Shaiful Azman serta seluruh pasukan Covid-19 di Hospital Sungai Buloh atas pengiktirafan di Global Health Awards 2020.
“Negara menghargai dedikasi dan pengorbanan semua. Alhamdulillah,” katanya. – K! ONLINE


Polis buru dua lelaki naik Perodua Myvi
Oleh MOHD SHARKAWI LONDING

1 November 2020, 3:16 pm
JOHOR BAHRU – Polis Johor sedang memburu dua lelaki yang menaiki kereta Perodua Myvi dipercayai penjenayah yang melarikan diri selepas dikejar anggota kereta peronda (MPV) Balai Polis Bandar Dato’ Onn di Jalan Kangkar Tebrau, Kampung Kangkar Tebrau di sini pagi awal pagi tadi.
Kejadian yang berlaku kira-kira pukul 5 pagi itu telah meragut nyawa Konstabel Nicholester Dadup Unggat, 20, akibat cedera parah pada bahagian kepala selepas MPV dinaikinya bergesel dengan kenderaan suspek sebelum terbalik dan dilanggar Perodua Aruz.
Kemalangan itu turut menyebabkan, pemandu MPV, Lans Koperal Mohd. Khairul Musa, 32, cedera parah.
Ketua Polis Johor, Datuk Ayob Khan Mydin Pitchay berkata, sebelum kejadian, kedua-dua anggota dari Balai Polis Bandar Dato’ Onn sedang melakukan rondaan cegah jenayah di kawasan berkenaan sebelum terserempak dengan sebuah kereta Perodua Myvi yang dinaiki dua lelaki dalam keadaan mencurigakan.
“Anggota telah mengarahkan suspek memberhentikan kenderaannya sebelum mereka bertindak melarikan diri dan anggota MPV telah mengejar suspek.
“Setibanya di Jalan Kangkar Tebrau dan Jalan Tun Teja, kenderaan MPV bergesel dengan kereta suspek sebelum terbalik dan dilanggar sebuah kenderaan utiliti sukan (SUV) Perodua Aruz yang dinaiki dua orang awam,”katanya pada sidang akhbar di Jabatan Perubatan Forensik, HSI di sini sebentar tadi.

Ayob Khan berkata, akibat kemalangan itu, Nicholester Dadup yang duduk di sebelah tempat duduk penumpang hadapan disahkan meninggal dunia di tempat kejadian selepas dihempap MPV terbabit.
Jelasnya, pemandu MPV pula cedera parah pada kepala dan badan kini dirawat di Unit Rawatan Rapi (ICU), Hospital Sultan Ismail.
Beliau berkata, polis kini sedang giat menjalankan siasatan dan mengesan kereta yang dinaiki suspek selain yakin akan dapat memberkas suspek dalam masa terdekat.
“Kita yakin mereka (suspek) akan dapat dikesan dalam masa terdekat. Ketika kejadian, anggota telah membuat laporan kepada Pusat Kawalan Gerakan Daerah, nombor pendaftaran kereta suspek semua sudah kita ada,”katanya.
Ayob Khan berkata, jenazah mendiang Nicholester Dadup yang masih bujang itu akan diterbangkan ke Sibu, Sarawak untuk disemadikan di kampung halamannya.-K! ONLINE.


UMNO kemuka 10 cadangan
1 November 2020, 2:09 pm
PETALING JAYA- UMNO mengemukan 10 cadangan menerusi satu memorandum yang diserahkan kepada Menteri Kewangan, Datuk Seri Tengku Zafrul Tengku Abdul Aziz dalam satu pertemuan bersama bersama pemimpin-pemimpin parti itu pagi tadi.
Ketua Pemuda UMNO, Datuk Dr. Asyraf Wajdi Dusuki berkata, cadangan-cadangan itu menyentuh soal realiti kesempitan dan kesusahan rakyat ketika ini termasuk isu Kumpulan Wang Simpanan Pekerja (KWSP), lanjutan moratorium, pembuangan kerja dan penggangguran belia.
“Antara 10 cadangan utama untuk memastikan peningkatan aliran tunai rakyat yang mampu menggalakkan pertumbuhan ekonomi di kala negara berhadapan dengan krisis pandemik Covid-19 termasuklah lanjutan tempoh morotarium sekurang-kurangnya dalam tempoh tiga hingga bulan lagi,
“Turut dicadangkan untuk memberi kebenaran untuk pengeluaran Akaun 1 KWSP sekurang-kurangnya RM,5000 dan yuran percuma kepada para pelajar Universiti Awam oleh kerana tiada sesi pengajaran dan pembelajaran di kampus Universiti,” katanya menerusi satu hantaran di laman beliau hari ini.
Tambah Asyraf, cadangan lain termasuk bayaran khas sekurang-kurangnya RM500 kepada ibu-bapa bagi meringankan perbelanjaan sesi persekolahan tahun 2021 dan melanjutkan tempoh penangguhan bayaran balik pinjaman Perbadanan Tabung Pendidikan Tinggi Negara sehingga Disember 2021.
“Sayap UMNO itu turut mahu melonggarkan syarat pinjaman di mana-mana agensi berkaitan untuk peniaga kecil dan sederhana,”katanya.

Bagi menggalakkan syarikat menggajikan graduan dan beliau, Asyraf berkata kerajaan boleh mengemukakan insentif subsidi upah RM600 sebulan selama 12 bulan.
“Meningkatkan geran ‘reskilling’ kepada pekerja sektor pelancongan untuk membantu mendapat pekerjaaan sektor lain dan bayaran khas bulanan kepada penjawat awam barisan hadapan sehingga berakhirnya pendamik Covid-19 atau berada di tahap minimum,” ujarnya. -K! ONLINE


Seorang kakitangan UOB positif Covid-19
1 November 2020, 2:55 pm
PETALING JAYA – Seorang kakitangan United Overseas Bank (Malaysia) Bhd. (UOB Malaysia) di Menara UOB, Jalan Raja Laut, Kuala Lumpur, disahkan positif Covid-19 oleh pihak berkuasa kesihatan semalam.
Menurut satu kenyataan UOB, kakitangan tersebut kini berada di bawah rawatan perubatan dan pihak bank akan membantu beliau serta keluarga dengan semua sokongan yang diperlukan dalam pemulihannya.
“Kali terakhir dia berada di pejabat adalah pada 21 Oktober lalu.
“Pesakit itu juga telah mendapatkan rawatan perubatan di sebuah klinik tempatan setelah menunjukkan gejala seperti selesema sebelum diuji positif untuk virus tersebut,” katanya dalam satu kenyataan di sini hari ini.
Tambahnya, pihak bank telah menghubungi semua pihak yang mempunyai kontak rapat dengan kakitangan tersebut untuk urusan pengesanan kontak.
“Mereka akan menjalankan ujian calitan dan telah diarah untuk menjalani kuarantin diri sambil memantau kesihatan mereka dan menunggu arahan selanjutnya daripada pihak berkuasa.

“Kami sedang bekerjasama dengan pihak berkuasa kesihatan untuk langkah-langkah susulan tambahan yang mungkin diperlukan,” ujarnya.
Jelas kenyataan itu, kerja-kerja pembersihan yang menyeluruh sedang dijalankan di semua tingkat dan kawasan umum yang terlibat di Menara UOB selaras dengan garis panduan pihak berkuasa kesihatan. – K! ONLINE


4,000 pek maruku Deepavali untuk kakitangan penjara
Oleh KOSMO!

1 November 2020, 2:27 pm
Oleh SITI NUR MAS ERAH AMRAN
SEBERANG PERAI – Snek maruku yang disediakan secara tradisional selama tiga hari berturut-turut bakal dimuatkan dalam 4,000 pek kuih raya yang akan diedarkan ke dua buah penjara negeri ini sempena perayaan Deepavali.
Pengerusi Pertubuhan Hindudharma Malaysia Cawangan Pulau Pinang, NS. Thanabalan berkata, sebanyak 250 kilogram tepung digunakan untuk menyiapkan snek terbabit bermula Jumaat lalu.
Katanya, lebih 40 sukarelawan bertugas sepanjang untuk menyediakan snek dan kuih raya yang akan dihantar ke Penjara Reman Pulau Pinang di George Town dan Penjara Seberang Perai di Jawi selewat-lewatnya Rabu ini.
“Aktiviti tahunan ini sebenarnya sudah dilaksanakan sejak 20 tahun lalu dan kali ini, kita menzahirkan penghargaan kepada kakitangan penjara yang bertungkus-lumus menjalankan tugas untuk mengekang penularan Covid-19 di negeri ini.
“Kita sedar kini adalah waktu yang sukar buat mereka kerana terpaksa berjauhan dengan keluarga dan diharapkan sumbangan ini dapat menggembirakan petugas penjara,” katanya ketika ditemui Kosmo! di Jalan Mengkuang, Butterworth di sini hari ini.

Sementara itu, Pengerusi Jawatankuasa Pembangunan Wanita dan Keluarga, Keterangkuman Gender dan Agama Selain Islam, Chong Eng, turut menyumbangkan RM5,000 bagi melancarkan program terbabit.
Terdahulu, Perintah Kawalan Pergerakan Diperketatkan (PKPD) di Penjara Reman dan Kuarters Penjara Reman Negeri Pulau Pinang yang sepatutnya berakhir 28 Oktober lalu dilanjutkan dua minggu lagi sehingga 11 November ini manakala PKPD Kuarters Penjara Seberang Prai di Jawi bakal tamat pada 4 November ini. – K! ONLINE


Rumah sewa dijadikan pusat judi online
Oleh MOHAMAD FAIZAL HASHIM

1 November 2020, 2:24 pm
ISKANDAR PUTERI – Sebuah rumah sewa di kawasan Taman Bukit Indah di sini dijadikan pusat operasi bagi judi online bagi mengelakkan kegiatan mereka dihidu pihak berkuasa.
Namun, baru kira-kira sebulan beroperasi, rumah sewa itu diserbu sepasukan polis cawangan D7 , Bahagian Siasatan Jenayah dari Ibu Pejabat Polis Daerah (IPD) Iskandar Puteri dalam satu serbuan semalam.
Ketua Polis Daerah Iskandar Puteri, Asisten Komisioner Dzulkhairi Mukhtar berkata, dalam serbuan kira-kira pukul 1 petang itu, polis menahan tujuh individu berusia antara 18 hingga 25 tahun.
Katanya, dalam serbuan itu, polis berjaya merampas pelbagai peralatan dipercayai digunakan dalam aktiviti mempromosi perjudian online.
“Bertindak atas maklumat, polis membuat serbuan ke atas sebuah rumah sewa yang menggerakkan operasi judi online dan menahan tiga lelaki dan empat wanita tempatan. Kebiasaannya, operasi ini dibuat di lot kedai dan premis perniagaan.
“Hasil siasatan mendapati pusat operasi judi online ini sudah beroperasi kira-kira sebulan yang lalu. Pusat ini menjadi tempat buat pemain judi online membuat tambah nilai bagi meneruskan aktiviti judi online mereka,” katanya pada sidang akhbar di sini hari ini.

Menurutnya, walaupun baru sahaja beroperasi, pusat terbabit sudah membuat transaksi lebih RM6,000 melibatkan sehingga 30 individu seperti yang dicatatkan dalam buku nota mereka.
Pada operasi itu juga katanya, polis turut merampas empat set komputer, tujuh unit telefon bimbit, dua buku nota, tiga unit kalkulator, satu unit modem, 13 keping kad bank dan 59 kertas putih tercatat urus niaga judi online.
“Kesemua yang ditahan tidak mempunyai rekod lampau dan kesemua tangkapan akan dipohon reman untuk siasatan lanjut di bawah Seksyen 4(1)(g) Akta Rumah Judi Terbuka 1953.-K! ONLINE


Pusat transit gelandangan pertama di NS bakal diwujud
Oleh KOSMO!

1 November 2020, 2:00 pm
Oleh ZAKKINA WATI AHMAD TARMIZI
SEREMBAN – Sebuah Pusat Transit Gelandangan yang pertama seumpamanya di negeri ini akan diwujudkan di bandar ini sebagai usaha menyelesaikan isu golongan gelandangan yang tidak mempunyai tempat perlindungan.
Pengerusi Jawatankuasa Bertindak Hal Ehwal Wanita, Keluarga dan Kebajikan negeri, Nicole Tan Lee Koon berkata, pusat transit tersebut akan dibina kerajaan negeri dengan kerjasama sebuah pertubuhan bukan kerajaan (NGO) selewat-lewatnya awal tahun hadapan.
“Pembinaan pusat terbabit merupakan satu keperluan bagi memberi pelindungan sementara kepada mereka yang tiada tempat tinggal.
“Kerajaan negeri sedang bekerjasama dengan sebuah NGO untuk membina pusat transit ini. Sejak pandemik Covid-19 melanda, kami melihat isu ini perlu diselesaikan segera kerana bimbang mereka (gelandangan) dijangkiti wabak tersebut,” katanya.
Beliau berkata demikian pada sidang akhbar selepas hadir ke program Kempen Derma Darah di Seremban 2 di sini hari ini.

Menurut Nicole, kerajaan negeri amat mengharapkan pusat transit berkenaan dapat memberi kemudahan kepada gelandangan yang tidak mempunyai tempat tinggal.
“Pusat transit ini akan memuatkan 50 orang gelandangan pada satu-satu masa dan memerlukan sebanyak RM600,000 peruntukan daripada kerajaan negeri. Peruntukan tersebut akan dibahaskan dalam sidang pembentangan Belanjawan Kerajaan Negeri Sembilan pada 27 November ini.
“Dua buah rumah banglo dua tingkat akan digunakan bagi menempatkan gelandangan terlibat di sebuah lokasi di Seremban. Segala pengurusan berkaitan rumah transit itu akan ditanggung oleh kerajaan negeri,” katanya.
Dalam pada itu, Nicole berharap, semua ketua rumah ibadat di negeri ini di harapkan juga dapat membantu dalam memberi sokongan daripada aspek rohani dan mental kepada gelandangan tersebut.-K! ONLINE


UM siasat kenyataan UMANY
1 November 2020, 2:04 pm
PETALING JAYA – Kenyataan yang dikeluarkan persatuan mahasiswa, Persatuan Pemuda Baharu Universiti Malaya (UMANY) mengenai institusi diraja tidak menggambarkan pendirian Universiti Malaya (UM).
Dalam satu kenyataan, UM berkata, pihaknya memandang serius satu hantaran bertajuk ‘Yang di-Pertuan Agong Tidak Sepatutnya Campur Rangan dalam Hal-Ehwal Negara’ yang telah dimuat naik badan itu.
“Ditegaskan di sini bahawa UM menjunjung dan menghormati institusi beraja. Oleh yang demikian, Pengurusan Tertinggi Universiti mengutuk sebarang kenyataan yang melanggar atau bertentangan dengan prinsip tersebut,” katanya dalam satu kenyataan hari ini.
Justeru, pihaknya akan menyiasat lanjut mengenai isu ini dengan segera.
Kelmarin, UMANY membuat hantaran yang menyatakan Yang di-Pertuan Agong tidak boleh masuk campur hal-ehwal pentadbiran negara, sehingga menimbulkan kemarahan orang ramai.
Bagaimanapun, hantaran itu telahpun dipadam pihak pentadbir laman tersebut. -K! ONLINE


MBI selenggara longkang utama hadapi musim tengkujuh
Oleh ZAKI SALLEH

1 November 2020, 2:15 pm
IPOH – Majlis Bandaraya Ipoh (MBI) akan melaksanakan kerja-kerja pembersihan longkang utama secara intensif bermula esok melibatkan 21 lokasi utama dengan keluasan kerja sepanjang 11.4 kilometer (km).
Pengerusi Jawatankuasa Perumahan, Kerajaan Tempatan dan Pelancongan negeri, Datuk Nolee Ashilin Mohammed Radzi berkata, kerja-kerja pembersihan ini melibatkan peruntukan sebanyak RM409,000 melalui peruntukan Wang Sumbangan Saliran.
Menurut beliau, ia dilaksanakan sebagai langkah proaktif MBI bagi menghadapi musim tengkujuh yang dijangka pada penghujung tahun ini.
“Antara kawasan terlibat ialah di Taman Chandan Desa, Medan Pasir Ria, Kampung Sri Kinta, Persiaran Bendahara Ipoh dan RPT Pengkalan Pegoh.
“Turut terlibat ialah Taman Kampar, Taman Pengkalan Barat, Taman Kledang Permai, Bandar Seri Botani, Seri Palma, Taman Indah Jaya dan Taman Mansion,” katanya.
Beliau berkata demikian kepada pemberita selepas merasmikan air pancut Bulatan Sultan Yussuf di sini malam tadi yang turut dihadiri Datuk Bandar Ipoh, Datuk Rumaizi Baharin.

Dalam pada itu katanya, pihak MBI turut menjalankan kerja-kerja membaikpulih jalan di beberapa lokasi utama dalam kawasan pentadbiran yang akan disiapkan pada penghujung tahun ini.
Jelas Nolee, kerja-kerja tersebut adalah membaikpulih jalan di Lebuh 5 dan Persiaran Hospital (berhampiran Hospital Raja Permaisuri Bainun, Ipoh) melibatkan kerja pelebaran jalan dan penambahan 200 petak letak kereta dengan kos RM463,630.
“Turut dijalankan ialah membaikpulih Jalan Kompleks Sukan di Kampung Simee melibatkan komponen kerja pelebaran jalan, pembahagi jalan dan pemasangan lampu jalan dengan kos RM442,964.
“Kedua-dua projek adalah merupakan peruntukan yang diterima daripada Kementerian Kerajaan Tempatan berjumlah RM906,594,” ujarnya.


Pejabat Ekonomi dan Kebudayaan Taipei zahir kekesalan kematian Irene
1 November 2020, 3:08 pm
KUALA LUMPUR- Pejabat Ekonomi dan Kebudayaan Taipei di Malaysia menzahirkan kekesalan terhadap tragedi yang menimpa pelajar Malaysia, Irene Chung yang mati dibunuh di Taiwan pada 28 Oktober lalu.
Dalam satu kenyataan, pejabat itu berkata, pihaknya telah bersemuka dengan keluarga mangsa untuk mengucapkan takziah.
“Pihak pejabat telah membantu keluarga Chung dalam urusan melawat ke Taiwan dengan secepat mungkin dan akan terus menghulurkan bantuan yang diperlukan.
“Hubungan antara rakyat Malaysia dan Taiwan adalah rapat dan mendalam bagai aur dengan tebing, maka kami berharap bahawa semua rakyat Malaysia dan Taiwan akan saling membantu dan menyokong untuk mengharungi peristiwa sedih ini,” katanya di sini hari ini.
Pejabat tersebut turut memaklumkan, kerajaan Taiwan mengambil berat terhadap kes tersebut dan Presiden Tsai Ing-wen juga telah menyampaikan kedukacitaan kepada ahli keluarga mangsa dan semua rakyat Malaysia.
“Beliau menjanjikan siasatan yang menyeluruh untuk memastikan kejadian seperti ini tidak akan berulang.

“Beliau juga menyeru pihak yang berkenaan untuk memberi bantuan sepenuhnya kepada keluarga mangsa dalam semua urusan,” katanya.
Irene Chung, 24, ditemui mati dengan lilitan tali di leher di Alian District pada 28 Oktober lalu.-K! ONLINE


Orang Asli mahu capaian internet, talian telefon dipertingkatkan
Oleh AIMUNI TUAN LAH

1 November 2020, 1:55 pm
GUA MUSANG – Liputan internet dan talian telekomunikasi lebih baik merupakan permintaan penduduk kampung Orang Asli di kawasan pedalaman daerah ini.
Masyarakat Orang Asli menyedari kemudahan itu merupakan satu keperluan masa kini yang sangat penting.
Penghulu Pos Bihai, Alang Segan berkata, kedudukan kampung Orang Asli yang terletak di kawasan hutan dan bukit-bukau menyebabkan kurangnya liputan kemudahan itu.
Katanya, masalah itu menyukarkan urusan perhubungan komunikasi dengan dunia luar khususnya ketika menghadapi kecemasan.
“Kita minta supaya syarikat komunikasi membina banyak pencawang di kawasan kampung Orang Asli bagi meningkatkan lagi capaian.
“Pihak kerajaan harus memahami bahawa masyarakat pedalaman sudah lama menghadapi masalah ini dan kami juga mahu kemudahan seperti di kawasan bandar,” katanya ketika ditemui Kosmo! di sini semalam.

Seorang penduduk kampung, Alak Asu, 36, berkata, liputan komunikasi bukan sahaja lemah di Pos Bihai tetapi di semua pos Orang Asli yang dihubungkan dengan jalan balak.
Katanya, mereka sudah lama membangkitkan perkara itu termasuk mahukan jaringan perhubungan jalan yang lebih selesa.
“Kita sudah hampir ke penghujung tahun 2020, namun penduduk Orang Asli di kawasan Hulu Kelantan masih lagi menghadapi masalah perhubungan talian internet dan telefon.
“Ada kalanya kami perlu ke kawasan berbukit dan memanjat pokok tinggi bagi mendapatkan capaian internet dan membuat panggilan telefon,” katanya.
Sementara itu, Ahli Dewan Undangan Negeri (ADUN) Galas, Mohd. Syahbuddin Hashim mengakui kemudahan jalur lebar dan telefon di kawasan pedalaman masih berada pada tahap lemah.
Katanya, tidak semua penduduk Orang Asli di kawasan berkenaan mendapat kemudahan itu.
“Liputan internet dan talian yang baik di pedalaman harus menjadi keutamaan dengan menjadikan teknologi pembelajaran atas talian sebagai alat pendidikan utama sepanjang tempoh krisis wabak Covid-19 ini.
“Kita berharap menerusi pembentangan Belanjawan 2021 yang dijangka pada 6 November ini dapat memberi peruntukan secukupnya untuk kemudahan telekomunikasi di kawasan Orang Asli,” katanya.-K! ONLINE


Kedai ‘4 dalam 1’ diserbu MPK
Oleh ISKANDAR SHAH MOHAMED

1 November 2020, 11:07 am
KLANG – Bukan sahaja beroperasi tanpa lesen, malah sebuah kedai Flat PKNS Bandar Sultan Suleiman, Pelabuhan Klang di sini menjalankan perniagaan ‘4 dalam 1’ sejak awal tahun ini.
Perkara itu terbongkar hasil serbuan Majlis Perbandaran Klang pukul 5 petang yang mendapati rumah kediaman itu diubah suai menjadi kedai menjual barangan runcit, arak, restoran dan mencuci kenderaan dalam satu masa.
Timbalan Pengarah Penguat Kuasa MPK, Shahrul Hazri Abd. Majid berkata, serbuan itu dilakukan hasil aduan penduduk mengenai kewujudan aktiviti perniagaan di dalam kawasan rumat flat tersebut.
“Kita ingin menegaskan bahawa rumah kediaman tidak dibenarkan sama sekali dijadikan sebagai kedai.
“Namun, serbuan mendapati tiga premis di flat itu mengingkari syarat tersebut termasuk menjalankan banyak perniagaan di kedai haram mereka,” katanya ketika ditemui! di lokasi itu.
Ujarnya, pemeriksaan pihaknya mendapati dua rumah lain di flat empat tingkat itu masing-masing turut dijadikan restoran dan kedai runcit.

“Dalam operasi selama dua jam itu, kita menyita pelbagai peralatan dan barangan termasuk arak yang dianggarkan berjumlah RM20,000.
“Selain tindakan kompaun, tiga premis itu diarah tutup serta-merta mengikut Akta Jalan, Parit dan Bangunan 1974 dan Undang-Undang Kecil Pelesenan Tred, Perniagaan dan Perindustrian MPK,” katanya.
Tegas Shahrul Hazri, MPK tidak akan berkompromi dengan mana-mana individu termasuk warga tempatan yang melakukan kesalahan tersebut.
“Kita akan menjalankan operasi seumpama itu secara berterusan dan menasihatkan orang ramai mematuhi peraturan bagi mengelak dikenakan tindakan,” katanya. -K!ONLINE


Bulatan Sultan Yussuf dibuka semula
Oleh ZAKI SALLEH

1 November 2020, 1:18 pm
IPOH – Pancuran air di Bulatan Sultan Yussuf kembali menarik perhatian warga bandar ini dengan limpahan cahaya berwarna-warni apabila dibuka semula secara rasminya malam tadi selepas kerja-kerja pengindahan dan menaik tarafnya siap.
Bulatan Sultan Yussuf yang dibina pada tahun 1963 merupakan mercu tanda Ipoh sejak 57 tahun lalu apabila menjadi pintu masuk ke bandar ini.
Ia menemukan empat jalan utama iaitu Jalan Raja Dihilir, Jalan Sultan Nazrin Shah, Jalan Sultan Iskandar and Jalan Sultan Idris Shah.
Projek menaiktaraf air pancut di Bulatan Sultan Yussuf ini yang melibatkan kos RM400,000 merupakan kejayaan kerjasama kerajaan dan swasta menerusi peruntukan daripada Jabatan Perdana Menteri (ICU) dan sumbangan pihak pengurusan Hotel WEIL, Ipoh.
Pengerusi Jawatankuasa Perumahan, Kerajaan Tempatan, Pengangkutan Awam dan Pelancongan negeri, Datuk Nolee Ashilin Mohamed Radzi berkata, projek yang dimulakan pada awal tahun ini sepatutnya siap pada Mac tetapi tertangguh disebabkan Perintah Kawalan Pergerakan dan siap pada 20 Oktober lalu.
Menurut beliau, pembukaan semula bulatan tersebut juga adalah bersempena dengan sambut hari keputeraan Sultan Perak, Sultan Nazrin Muizzuddin Shah pada November ini.

“Pelaksanaan projek naik taraf bulatan ini melibatkan kerja-kerja pengindahan landskap dan struktur utama air pancut tanpa mengubah struktur asal. Pengindahan struktur air pancut melibatkan penambahan glob yang bercahaya umpama sebutir permata pada bahagian atas mercu struktur sedia ada.
“Selain itu, air pancut ini juga telah dipasang sistem perpaipan dan pam baharu menggunakan teknologi terkini. Limpahan cahaya lampu LED pada pancuran air ini juga akan berubah-ubah mengikut masa,” ujarnya.
Beliau berkata demikian pada sidang akhbar selepas merasmikan Majlis Naik Taraf Bulatan Sultan Yussuf di sini malam tadi yang turut dihadiri Datuk Bandar Ipoh, Datuk Rumaizi Baharin.
Bulatan Sultan Yussuf ditutup sejak bulan November tahun lalu susulan rancangan untuk menaik taraf yang telah diluluskan oleh kerajaan negeri.
Lokasinya yang amat strategik kerana terletak di tengah bandaraya Ipoh menjadikan imej bulatan ini kerap digambarkan pada poskad dan kalendar pada tahun 60-an hingga 80-an.


Taufan Super Goni badai Filipina
Oleh KOSMO!

1 November 2020, 12:18 pm
LEGAZPI, Filipina – Taufan Super Goni membadai Filipina hari ini dengan pihak berkuasa memberi amaran ‘keadaan kemusnahan dahsyat’ dijangka berlaku di wilayah terlibat dengan lebih 300,000 penduduk sudah meninggalkan kediaman masing-masing.
Taufan yang dianggap paling kuat tahun ini mula membadai Pulau Catanduanes pada pukul 4.50 pagi (waktu tempatan) dengan angin kekal selaju 225 kilometer sejam, menurut agensi ramalan cuaca negara itu.
Tempoh 12 jam akan datang, ‘angin kemusnahan teruk dan hujan lebat berterusan’ mungkin berlaku di wilayah Bicol yang merangkumi bahagian selatan Pulau Luzon dan Catanduanes, katanya.
“Ini adalah keadaan memudaratkan di kawasan-kawasan berkenaan.”
Goni yang bertukar menjadi kategori taufan super semasa menghampiri Filipina, seminggu selepas Taufan Molave melanda wilayah sama di kawasan kepulauan itu.
Taufan Molave meragut 22 nyawa dan menyebabkan banjir di kawasan perkampungan dan tanah ladang rendah sebelum menuju ke Vietnam melalui Laut China Selatan.

Ketua Agensi Pertahanan Awam, Ricardo Jalad semalam memberitahu bahawa ‘hampir satu juta penduduk’ telah dipindahkan keluar daripada kediaman mereka di wilayah Bicol. – AFP


Terokai potensi besar ternak arnab pedaging
Oleh MOHD AZLI ADLAN

1 November 2020, 11:12 am
SETIU – Penternak terutama dalam kalangan golongan muda diseru untuk meneroka potensi besar dalam penternakan arnab pedaging.
Timbalan Menteri Pertanian dan Industri Asas Tani, Datuk Che Abdullah Mat Nawi berkata, penternakan arnab pedaging tidak memerlukan kos tinggi dan kawasan besar dan lebih mudah dari segi penjagaan.
Beliau berkata, penternakan arnab pedaging juga memberi pulangan lebih cepat kerana haiwan itu sudah matang dan boleh dipasarkan pada usia seawal tiga bulan.
“Induknya pula produktif kerap membiak dengan menghasilkan antara enam hingga 11 ekor anak bagi setiap kelahiran.
“Harga daging arnab di pasaran juga kompetitif,” katanya selepas merasmikan penutup Seminar Potensi Industri Arnab Pedaging dan Fertigasi Moden untuk Usahawan Muda di Peladang Setiu Agro Resort, Kampung Guntung di sini semalam.
Che Abdullah berkata, daging arnab sangat berkhasiat kerana kurang lemak berpotensi besar untuk menjadi sumber protein alternatif selain ayam, lembu, kambing dan ikan.

Beliau berkata, kementeriannya menyokong penuh industri penternakan arnab dengan memberi bantuan kewangan, teknikal dan perubatan kepada penternak menerusi Jabatan Perkhidmatan Veterinar. – K! ONLINE


Lelaki pecah kedai makan ditahan di tanah perkuburan
Oleh WAT KAMAL ABAS

1 November 2020, 12:23 pm
PARIT BUNTAR – Seorang lelaki ditahan ketika cuba melarikan diri selepas memecah masuk sebuah  kedai makan dalam kejadian di Taman Kerian Permai di sini semalam.
Dalam kejadian kira-kira pada pukul 11 pagi itu, suspek yang berusia 33 tahun itu ditahan orang awam selepas melarikan diri dari pintu depan kedai menghala ke Tanah Perkuburan Islam Masjid Al-Ridhwan sebelum dia diserahkan kepada pihak polis.
Ketua Polis Daerah Kerian, Superintendan Mazuki Mat berkata, kejadian tersebut disedari rakan pemilik kedai makan yang ternampak kelibat seorang lelaki tidak dikenali dan mencurigakan masuk ke premis berkenaan.
“Dia kemudiannya menghampiri kedai berkenaan dan mendapati seorang lelaki tidak dikenali di dalamnya sebelum menjerkah ke arah suspek.
“Suspek seterusnya melarikan diri melalui pintu hadapan kedai sebelum dikejar rakan pemilik kedai bersama kawan-kawannya yang lain,” katanya ketika dihubungi hari ini.
Tambah Mazuki, suspek berjaya ditahan orang awam di kawasan tanah perkuburan berdekatan sebelum dia diserahkan kepada pihak polis.

“Pemeriksaan mendapati premis berkenaan tidak mempunyai pengawasan televisyen litar tertutup (CCTV) dan kerugian dianggarkan kira-kira RM220.
“Suspek kini ditahan bagi membantu siasatan mengikut Seksyen 457 Kanun Keseksaan kerana pecah masuk rumah kedai,” katanya. -K! ONLINE


Sindiket edar, seludup ganja dari Thailand masuk jerat
Oleh KOSMO!

1 November 2020, 12:12 pm
Oleh NOOR HASLIZA NUSI
GEORGE TOWN – Polis berjaya menumpaskan satu sindiket pengedaran dan penyeludupan ganja dari Thailand menggunakan laluan laut selepas menahan 12 suspek termasuk ‘mastermind’ dalam beberapa siri serbuan di Pulau Pinang, Kedah dan Perak minggu lalu.
Suspek terdiri 11 lelaki termasuk seorang warga Thailand bersama seorang wanita yang masing-masing berusia 22 hingga 46 tahun itu diberkas sepasukan polis dari Jabatan Siasatan Jenayah Narkotik (JSJN) Bukit Aman dengan kerjasama JSJN Pulau Pinang dan Kedah mulai 27 hingga 28 Oktober lalu.
Timbalan Pengarah Narkotik (Risikan/Operasi) JSJN Bukit Aman, Deputi Komisioner Zainudin Ahmad berkata, kesemua suspek diberkas dalam sembilan operasi yang dijalankan secara serentak di tiga negeri berkenaan.
Menurutnya, penahanan seorang lelaki warga Thailand di kawasan Bagan Nyiur, Seberang Perai Tengah pada Selasa lalu berjaya membongkar kegiatan tersebut selepas merampas sebanyak 313 ketulan ganja mampat di dalam 15 bungkusan plastik hitam.
“Susulan penahanan suspek terbabit telah membawa kepada tangkapan 11 lagi ahli sindiket termasuk ‘mastermind’ dalam sembilan serbuan di Pulau Pinang, Kupang di Kedah dan Taiping, Perak.

“Siasatan mendapati, ganja yang dipercayai diseludup dari Satun, Thailand itu menggunakan khidmat bot fiber atau nelayan ke negeri ini,” katanya pada sidang akhbar di Ibu Pejabat Polis Kontinjen (IPK) di sini sebentar tadi.
Beliau memberitahu, nilai keseluruhan ganja yang dirampas adalah berjumlah RM822,000, manakala turut dirampas adalah syabu seberat 495 gram dengan nilai RM49,500.
Turut disita adalah 15 buah kenderaan seperti Mazda CX5, Toyota Alphard, Proton X70, BMW 3 Series dan Isuzu Dmax dengan nilai keseluruhanya RM1.5 juta. – K! ONLINE


Streamer berusia 19 tahun jana pendapatan lumayan
Oleh MUHAMMAD RIDUAN MOHD HANAFIAH

1 November 2020, 10:25 am
SIAPA sangka aktiviti bermain permainan video yang bermula sebagai hobi untuk mengisi masa lapang menyaksikan seorang gadis berusia 19 tahun mampu menjana pendapatan ribuan ringgit menerusi penstriman dalam laman sosial Facebook.
Asnur Atiqah Mohd. Saiful Annuar yang terkenal dengan gelaran Charlie, secara rasmi ditawarkan kontrak bekerjasama dengan Facebook Gaming iaitu sebuah platform buat para streamer melakukan penstriman permainan video.
Bukan itu sahaja, malah dia mampu meraih bayaran melalui Facebook menerusi tiga sumber iaitu sokongan peminat (fan support), star dan iklan yang tidak mengganggu penstriman sedang dilakukan oleh streamer.
Asnur Atiqah menyifatkan, ia bukan perkara mudah dan terpaksa bermula dari bawah untuk mencapai tahap sehingga ditawarkan kontrak daripada Facebook Gaming.
Katanya, dorongan keluarga adalah faktor utama kerana tanpa sokongan daripada ibu bapanya, dia tidak mampu meneruskan cita-citanya sebagai seorang streamer berjaya ketika ini.
“Penglibatan saya dalam dunia e-Sukan bermula daripada ayah dan ibu kerana mereka lihat saya minat bermain permainan video sejak masih bersekolah.

“Ayah beri cadangan supaya kembangkan minat ini menerusi streamer kerana ia mampu mengetengahkan bakat ke satu tahap lebih baik, sekali gus dikenali dalam komuniti e-Sukan.
“Saya tak sangka hobi sejak setahun lalu kini menjadi kerjaya dalam sebagai streamer e-Sukan.
“Ayah saya keluarkan modal RM3,000 untuk komputer biasa dan kini saya mampu menaiktarafnya dengan harga kira-kira RM7,000 bagi memastikan (penstriman) tiada lagi masalah,” katanya kepada Kosmo! Ahad.
ASNUR ATIQAH menunjukkan permainan video Free Fire yang boleh dimainkan menggunakan aplikasi dalam telefon pintar.
Streamer yang menggemari makanan laksa itu memulakan karier penstriman dengan bermain permainan video seperti Mobile Legends, Grand Theft Auto (GTA) dan Free Fire.
Dia gembira kerana dapat membantu keluarga selepas meraih pendapatan purata RM10,000 sebulan sejak serius dalam bidang penstriman.
Dalam pada itu, Asnur Atiqah berharap golongan remaja khususnya wanita agar berani melakukan perubahan jika meminati bidang e-Sukan yang kini sudah dianggap sebagai satu kerjaya.
“Pesanan saya, buat betul-betul jika minat. Jangan sekadar mengikut trend kerana saya juga bermula dari bawah dan tidak pernah berharap ia berhasil dalam sekelip mata.
“Terus berusaha dan jangan malu bertanya. Saya yakin golongan wanita juga mampu berjaya. Anda di luar sana juga boleh melakukannya,” jelasnya.
Walaupun meraih pendapatan bulanan tinggi pada usia muda, namun ia tidak pernah menggelapkan mata Asnur Atiqah, sebaliknya wang itu digunakan sebaik mungkin dengan memberi keselesaan kepada ibu bapanya dan merancang melanjutkan pelajaran.


Polis Ipoh keluarkan 30 saman dalam Op Mabuk
Oleh ASLIZA MUSA

1 November 2020, 1:11 pm
IPOH – Sebanyak 30 saman atas pelbagai kesalahan dikeluarkan Bahagian Siasatan dan Penguatkuasaan Trafik (BSPT) Ibu Pejabat Polis Daerah (IPD) Ipoh menerusi Op Mabuk di sini semalam.
Dalam operasi bermula pukul 11 malam hingga 1.30 pagi tadi di Jalan Leong Boon Swee di sini, sebanyak 300 buah kenderaan telah diperiksa.
Timbalan Ketua Polis Daerah Ipoh (Operasi), Superintendan Lee Swee Sake berkata, dalam operasi tersebut, enam individu yang disyaki memandu di bawah pengaruh alkohol telah diarahkan menjalani ujian pernafasan menggunakan alat Evidential Breath Analyzer (EBA).
Katanya, keputusan ujian itu bagaimanapun mengesahkan kandungan alkohol dalam badan keenam-enam individu itu adalah tidak melebihi kandungan yang dibenarkan.
“Dalam operasi itu juga, sebanyak 30 saman dikeluarkan atas pelbagai kesalahan seperti tidak memiliki lesen, mengubah suai kenderaan, tidak memakai tali pinggang keledar, nombor pendaftaran kenderaan dan cukai jalan tamat tempoh,” katanya di sini hari ini.
Menurut beliau, operasi selama tiga jam itu membabitkan dua pegawai dan 21 anggota daripada BSPT, Bahagian Siasatan Jenayah (BSJ), Bahagian Siasatan Jenayah Narkotik (BSJN) dan Bahagian Pencegahan Jenayah dan Keselamatan Komuniti (BPJKK) IPD Ipoh.

Katanya, operasi tersebut selain mengesan pengguna jalan raya yang memandu di bawah pengaruh alkohol, ia juga bertujuan mencegah jenayah curi kenderaan dan narkotik.
“Polis Ipoh akan memastikan Op Mabuk ini dilakukan secara berterusan kerana kita tidak mahu isu pemandu mabuk menjadi masalah sosial kepada masyarakat di daerah ini.
“Kita tidak akan memberi nasihat mahupun amaran lagi, mana-mana individu yang didapati bersalah akan terus diambil tindakan tegas di bawah peruntukan undang-undang,” katanya.-K! ONLINE


Fitri tersisih daripada Malaysian Tigers
Oleh MUHAMMAD HELMEE RAMLI

1 November 2020, 10:27 am
PEMAIN tengah berpengaruh, Mohd. Fitri Saari terpaksa menerima hakikat apabila namanya digugurkan buat kali kedua daripada skuad utama pasukan hoki kebangsaan tahun ini.
Ia selepas namanya tiada dalam senarai pendek 30 pemain yang diumumkan oleh Konfederasi Hoki Malaysia (MHC) menerusi ketua jurulatih, Arul Selvaraj dan pengurus Malaysian Tigers, Datuk Mirnawan Nawawi semalam.
Situasi berbeza buat abang Fitri iaitu Faizal apabila nama penyerang prolifik itu kekal dalam senarai selepas mereka berdua digugurkan oleh pengendali terdahulu, Roelant Otlmans awal tahun ini.
Keputusan itu menimbulkan pertikaian dalam kalangan para peminat sukan hoki, namun Arul mempunyai alasan tersendiri selepas menggugurkan bintang Terengganu berusia 27 tahun itu.
“Saya ada bercakap dengan Fitri sebelum ini mengenai apa yang dia boleh bagi kepada pasukan. Setakat ini, dari segi prestasi, dia masih belum dapat memikat hati saya.
“Kemampuan Fitri untuk kembali beraksi masih belum mampu meyakinkan saya. Buat masa sekarang, dia tiada dalam perancangan saya,” katanya pada sidang akhbar yang dilakukan secara online di Stadium Hoki Nasional, Bukit Jalil, Kuala Lumpur semalam.

Bagaimanapun, Arul menegaskan Fitri masih berpeluang kembali disenaraikan jika menunjukkan prestasi memberangsangkan pada Liga Hoki Malaysia (MHL) awal tahun depan.
“Sekiranya dia menunjukkan ketangkasan, usaha serta sikap yang baik dalam saingan liga (MHL) nanti, mungkin saya akan mempertimbangkan untuk membawanya semula dalam skuad kebangsaan,” jelasnya.
Selain itu, Arul turut menyenaraikan empat muka baharu yang masih belum mempunyai kaps antarabangsa iaitu Muhamad Shafie Sahrom, Zulpidaus Mizun, Pavandip Singh Gurdip Singh dan Nur Rahul Hrisikesa Mohd. Murni Tatchana.


Kompaun kerana langgar SOP
Oleh NOR AZIHAN MD. GHAZALI

2 November 2020, 9:09 pm
KLANG – Polis menafikan mengeluarkan kompaun tanpa sebab kepada seorang lelaki sebaliknya disebabkan kegagalan individu terbabit mendaftarkan diri menerusi apliksi MySejahtera atau SELangkah di restoran di Taman Klang Jaya, di sini kelmarin.
Ketua Polis Daerah Klang Selatan, Asisten Komisioner Shamsul Amar Ramli berkata, lelaki berusia 44 tahun itu juga tidak mendaftarkan kemasukan menerusi buki semasa restoran itu yang telah ditetapkan dalam prosedur standard operasi (SOP) Perintah Kawalan Pergerakan Bersyarat (PKPB)
Katanya, pasukan pemantauan PKPB telah mengeluarkan kompaun terhadap individu berkenaan setelah menjelaskan kesalahannya dalam bentuk yang mudah difahami dan diakui faham dengan menandatangani kompaun.
“Berdasarkan semakan masa (pukul) tercatat pada kompaun adalah berdasarkan masa mengikut jam tangan yang dipakai oleh pasukan petugas dan tidak sama dengan masa dalam aplikasi MySejahtera di telefon bimbit penama.
“Aplikasi MySejahtera adalah aplikasi yang beroperasi mengikut sistem dan masa dalam tetapan sesebuah telefon bimbit ia tidak mengikut masa universal,” katanya dalam kenyataan di sini hari ini.
Terdahulu, tular di laman sosial Facebook berhubung gambar surat kompaun dengan mempersoalkan tindakan polis tersebut dan mendakwa aplikasi MySejahtera tidak tepat hingga menyebabkan dia dikenakan saman RM1,000.

Shamsul Amar memberitahu, tiada sebarang provokasi atau sebarang perasaan tidak puas hati ditunjukkan oleh lelaki it semasa perlaksanaan kompaun dijalankan dan hanya satu kompaun sahaja dikeluarkan pada masa tersebut.
Tambah beliau, semakan juga mendapati individu itu tidak membuat sebarang laporan berhubung pengeluaran kompaun terhadapnya.
Sebaliknya, katanya, sengaja memviralkan fakta yang tidak benar dalam media sosial.
“Mungkin ada pihak yang tidak bertanggungjawab berkongsikan kejadian ini dalam media sosial bagi tujuan meraih simpati,” katanya. -K! ONLINE


3 Mercedes Benz, sebuah Harley Davidson musnah dalam kebakaran
Oleh KHAIRUL MOHD. ALI

2 November 2020, 8:36 pm
JOHOR BAHRU – Tiga buah kereta jenis Mercedes Benz, sebuah motosikal Harley Davidson dan sebuah Perodua Myvi musnah dalam satu kebakaran di Bandar Baru Kangkar Pulai, Skudai, di sini malam awal pagi hari ini.
Itu antara kerugian dialami seorang ahli perniagaan apabila kediamannya terlibat dalam kebakaran yang berlaku pada pukul 3.31 pagi.
Komander Operasi, Penolong Kanan Penguasa Bomba, Mohamad Riduan Akhyar berkata, seramai 22 anggota beserta lima jentera digegaskan ke lokasi kejadian.
Menurut beliau, anggota dan jentera berkenaan melibatkan Balai Bomba dan Penyelamat Skudai serta Pekan Nanas.
“Kebakaran itu melibatkan sebuah rumah teres jenis kekal berkeluasan 22×70 kaki persegi yang musnah kira-kira 60 peratus.
“Turut musnah dalam kebakaran itu termasuklah empat buah kereta dan sebuah motosikal yang berjenama,” katanya dalam satu kenyataan, di sini hari ini.

Tambah beliau, kejadian itu bagaimanapun tidak melibatkan kecederaan atau kehilangan nyawa penghuni kediaman berkenaan.
Difahamkan, mangsa dan ahli keluarganya beserta pembantu rumah mereka berjaya menyelamatkan diri dengan menggunakan pintu belakang untuk keluar dari kediaman berkenaan.
Tambah Mohamad Riduan, punca kebakaran dan anggaran kerugian masih dalam siasatan manakala operasi ditamatkan pada pukul 5.02 pagi.-K! ONLINE


Jenazah Siti Nur Suria selamat dikebumikan
Oleh MOHD AZLI ADLAN

2 November 2020, 10:17 pm
KUALA TERENGGANU – Jenazah Siti Nur Suria Ismail, 19, yang mati dipercayai dibunuh rakan baiknya selamat dikebumikan di Tanah Perkuburan Islam Beladau Selat di sini selepas solat Isyak tadi.
Suasana pilu menyelubungi upacara pengebumian remaja berusia 19 tahun yang dihadiri lebih 200 orang termasuk ahli keluarga kecuali ibunya, Zaini Musa, 55, yang terlantar sakit barah otak.
Terdahulu jenazah Siti Nur Suria yang selesai dibedah siasat dibawa ke rumah keluarganya di Kampung Beladau Kepong di sini pada pukul 6.30 petang.
Jenazah Allahyarham kemudiannya dibawa ke Masjid Beladau Selat di sini untuk disembahyangkan.
Kosmo! hari ini melaporkan mayat Siti Nur Suria ditemui adik bongsunya di ruang tamu berhampiran katil ibu mereka yang terlantar akibat kanser otak sewaktu pulang dari sekolah pada pukul 2.30 petang semalam.
Seorang remaja perempuan berusia 19 tahun yang juga rakan baik mangsa telah ditahan selepas memberi keterangan Balai Polis Telemong, Hulu Terengganu pada pukul 7.30 pagi tadi.

Suspek utama kes pembunuhan kejam itu dijangka dibawa ke Mahkamah Majistret esok untuk direman bagi membantu siasatan mengikut Seksyen 302 Kanun Keseksaan. – K! ONLINE


Dituduh tendang pintu, pemuda acu pisau
Oleh MOHD SYALMIZI HAMID

2 November 2020, 10:19 pm
SEBERANG PERAI – Seorang penganggur yang mengugut jirannya dengan sebilah pisau ditahan polis selepas mengamuk di hadapan sebuah rumah di Lahar Tambun, Tasek Gelugor di sini hari ini.
Ketua Polis Daerah Seberang Perai Utara, Asisten Komisioner Noorzainy Mohd. Noor berkata, suspek lelaki berusia 32 tahun itu dicekup selepas pihaknya menerima laporan berhubung kejadian itu oleh seorang wanita warga emas.
Menurutnya, kejadian berlaku apabila suspek naik angin selepas mangsa berusia 62 tahun pergi ke rumahnya bagi bertanyakan mengenai pintu rumahnya yang dirosakkan.
“Sebelum itu, mangsa sedar bahawa pintu rumahnya rosak dan bertanyakan kepada anak saudara yang juga jirannya kira-kira pukul 7.30 pagi.
“Jiran tersebut memberitahu bahawa suspek yang menendang pintu rumahnya pada waktu awal pagi sebelum wanita itu pergi ke rumah suspek untuk bertanya berhubung kejadian itu.
“Namun suspek terus mengamuk dan mengacukan sebilah pisau ke arah mangsa,” katanya kepada pemberita hari ini.

Noorzainy berkata, pihaknya telah menahan suspek petang tadi bersama sebilah pisau yang dipercayai digunakan untuk mengugut mangsa.
Beliau menambah, siasatan lanjut pihaknya mendapati pintu rumah mangsa rosak dipercayai akibat ditendang.
“Mangsa mendakwa menyedari bunyi bising seperti pintu ditendang ketika tidur kira-kira pukul 4 pagi, namun menganggap bunyi itu dari rumah jirannya.
“Pada sebelah bagi barulah dia menyedari kejadian tersebut,” katanya lagi.
Menurutnya, kes disiasat mengikut Seksyen 506 Kanun Keseksaan. – K! ONLINE


834 kes baharu, dua kematian direkodkan
Oleh SITI A'ISYAH SUKAIMI

2 November 2020, 7:09 pm
PUTRAJAYA – Sebanyak 834 kes baharu dilaporkan hari ini menjadikan jumlah kes positif di seluruh negara sebanyak 33,339 kes.
Ketua Pengarah Kesihatan, Tan Sri Dr. Noor Hisham Abdullah berkata, daripada jumlah tersebut, 831 kes adalah penularan tempatan manakala, tiga kes import membabitkan seorang warga Malaysia dan dua warga asing yang tiba dari Amerika Syarikat, India dan Indonesia.
Menurutnya, terdapat pertambahan dua kematian hari ini melibatkan seorang lelaki berusia 88 tahun dan wanita berusia 75 tahun di Sabah menjadikan sebanyak 251 kes kematian sehingga kini.
“Selain itu, lima kluster baharu dikesan hari ini iaitu Kluster PTS Tawau, Kluster Tenaga, Kluster Gedong, Kluster Wisma Saberkas dan Kluster Seridana.
“Dalam masa sama, sebanyak 900 kes pulih Covid-19 direkodkan hari ini menjadikan sebanyak 23,120 kes pulih di seluruh negara,” katanya pada sidang akhbar di sini hari ini.
Beliau menambah, sebanyak 91 kes sedang dirawat di Unit Rawatan Rapi dengan 32 kes memerlukan bantuan pernafasan. -K!ONLINE


Timbalan perdana menteri gay, menteri luar bertatu Maori
Oleh KOSMO!

2 November 2020, 8:34 pm
WELLINGTON – Perdana Menteri New Zealand, Jacinda Ardern memperkenalkan apa yang beliau sebut sebagai ‘kabinet penuh kepelbagaian’ semalam yang merangkumi timbalan perdana menteri gay pertama di New Zealand dan menteri luar dengan tatu etnik Maori pada wajahnya.
Pemimpin tersebut merombak barisan menteri selepas kemenangan besar beliau dalam pilihan raya umum baru-baru ini. Ardern berkata, keutamaan penggal kedua beliau adalah menangangi wabak Covid-19 dan memacu pemulihan ekonomi.
Ardern melantik Grant Robertson sebagai Timbalan Perdana Menteri New Zealand, menjadikannya pemimpin gay pertama memegang jawatan itu.
Wanita dan masyarakat Maori juga mempunyai wakil yang kukuh dalam Kabinet 20 anggota itu termasuk Menteri Luar baharu, Nanaia Mahuta yang mempunyai tatu masyarakat Maori di dagunya dikenali sebagai moko kauae.

Sambil menyuarakan rasa bangga dengan kepelbagaian Kabinetnya, Ardern berkata, pemilihan mereka turut dibuat berdasarkan kelayakan.
“Ini adalah Kabinet yang memiliki kelayakan dan bakat besar cuma ia juga memiliki kepelbagaian,” kata Perdana Menteri berumur 40 tahun itu.

Robertson, 49, sudah lama memainkan peranan sebagai orang kanan Ardern. Beliau mengawal bajet kerajaan sebagai menteri kewangan semasa penggal pertama Ardern dan merupakan ketua strategi kempen pilihan rayanya.
Ditanya mengenai kepentingan melantik lelaki gay sebagai timbalannya, Ardern berkata, Robertson dipilih kerana kemampuan kepemimpinannya dan bukan atas kecenderungan seksual.
Mahuta yang merupakan wanita pertama dilantik sebagai Menteri Luar New Zealand, dipilih sebagai wakil rakyat pada 1996 tetapi mencacah tatu tradisional itu pada tahun 2016 atas desakan anak perempuannya.
“Beliau adalah seseorang yang berupaya membina hubungan baik dengan sangat cepat dan itu adalah salah satu tugas utama seorang menteri luar, ” kata Ardern mengenai ketua diplomat baharunya itu. – AFP


Tergamam pokok hempap kereta
Oleh MOHAMAD FAHD RAHMAT

2 November 2020, 8:45 pm
BATU PAHAT – Dua pemilik kereta tergamam apabila sebatang pokok tumbang dan menghempap kenderaan mereka yang diparkir di hadapan sebuah bank di Parit Raja Ayer Hitam di sini lewat petang tadi.
Kejadian pokok tumbang itu ekoran hujan lebat serta ribut yang berlaku di daerah ini kira-kira pukul 5 petang.
Menurut Komander Operasi dari Balai Bomba dan Penyelamat (BBP) Ayer Hitam, Pegawai Bomba Kanan II Shalneeraj Abdullah, sebuah jentera FRT bersama tujuh anggota dikejarkan ke tempat kejadian.
“Setibanya Pasukan Keluaran Operasi (PKO) di lokasi kejadian, didapati benar terdapat dua batang pokok berketinggian 20 kaki menghempap dua buah kereta.
“Kereta yang terlibat ialah Perodua Myvi dan Honda Civic.
“PKO bertindak menggunakan seunit gergaji rantai untuk memotong pokok tersebut dan mengalihkan ke tempat yang selamat,”katanya dalam satu kenyataan di sini hari ini.

Shalneeraj berkata, kejadian itu bagaimanapun tidak melibatkan mangsa atau kecederaan.
Jelasnya, sejurus kerja-kerja pembersihan dilakukan, operasi ditamatkan pada pukul 6.04 petang,” katanya.- K! ONLINE


Pegawai JBPM Sabah meninggal dunia akibat Covid-19
Oleh IVAN AMIRUL

2 November 2020, 8:59 pm
KOTA KINABALU – Pemergian Ketua Cawangan Operasi Kebombaan Ibu Pejabat Jabatan Bomba dan Penyelamat Malaysia (JBPM) Sabah, Alias Abu, 56, pagi tadi disifatkan suatu kehilangan besar buat jabatan berkenaan.
Allahyarham meninggal dunia pada pukul 9.15 pagi tadi akibat Covid-19 di Hospital Queen Elizabeth (HQE).
Pengarah JBPM Sabah, Kamarulzaman Malik Abdullah berkata, allahyarham adalah seorang pegawai yang komited dan berdedikasi serta bertanggungjawab dalam menjalankan setiap tugasan yang diamanahkan.
“Ini satu kehilangan besar kepada JBPM Sabah khususnya bahagian operasi.
“Kita berharap semua ahli keluarga Allahyarham tabah menghadapi dugaan ini,” katanya katika dihubungi sebentar tadi.
Kamarulzaman berkata, jenazah Allahyarham Alias dikebumikan di Tanah Perkuburan Kampung Kuala, Papar, petang tadi.

Dalam pada itu, Kamarulzaman menyatakan Allahyarham bersama 15 pegawai bomba lain disahkan positif Covid-19 pada 16 Oktober lalu selepas menjalani ujian saringan.
“Oleh itu, semua pegawai yang berkenaan termasuklah Allahyarham kemudiannya menjalani kuarantin di HQE.
“Bagaimanapun, Allahyarham disahkan meninggal pagi hari ini manakala 15 pegawai lain disahkan pulih.
“Kita difahamkan Allahyarham mempunyai sakit jantung serta asma,” katanya.
Allahyarham Alias Abur meninggalkan seorang balu dan lima orang anak. – K! ONLINE


Dua beranak akan dituduh esok kes pencemaran Sungai Gong
2 November 2020, 9:32 pm
PETALING JAYA – Dua pengarah syarikat akan dituduh di Mahkamah Sesyen Selayang esok berhubung kes pencemaran Sungai Gong.
Mereka merupakan anak dan bapa yang berusia 31 dah 61 tahun.
Ketua Jabatan Siasatan Jenayah Selangor, Datuk Fadzil Ahmat berkata, enam pekerja terdiri daripada dua warga tempatan dan empat warga asing berusia lingkungan 25 hingga 66 tahun yang ditahan bersama dua beranak itu dijadikan saksi pendakwaan.
“Kertas siasatan dirujuk ke Peguam Negara hari ini dan kita menerima arahan untuk menuduh dua suspek yang juga pengarah syarikat itu mengikut Seksyen 430 Kanun Keseksaan.
“Kedua-dua pengarah syarikat itu juga akan berhadapan pertuduhan tambahan mengikut Seksyen 25(3) Akta Kualiti Alam Sekeliling 1974,” katanya dalam satu kenyataan hari ini.
Dalam perkembang lain, Fadzil memaklumkan terdapat lima kes berkaitan pencemaran yang disiasat Polis Selangor.

“Ini adalah kes kedua yang dituduh di mahkamah bagi kesalahan pencemaran air sejak polis Selangor menjalankan siasatan pada September lalu.
“Kita akan memastikan tindakan siasatan dan pendakwaan diambil ke atas mereka yang melakukan kesalahan sedemikian,” ujarnya.
Pada 18 Oktober lalu, Loji Rawatan Air (LRA) Sungai Selangor Fasa 1, Sungai Selangor Fasa 2, Sungai Selangor Fasa 3 dan Rantau Panjang dihenti tugas susulan pencemaran dikesan pada pukul 2 pagi.
Susulan itu, lebih 1.19 juta akaun pengguna di 1,292 kawasan sekitar wilayah Kuala Lumpur, Shah Alam/Klang, Kuala Langat, Petaling, Gombak, Hulu Selangor dan Kuala Selangor mengalami gangguan bekalan air.
Hasil siasatan awal mendapati bau disyaki datang dari sebuah syarikat membaiki dan menjual jentera pembinaan. – K! ONLINE


Raja Thailand kasih semua rakyat, sedia tolak ansur
Oleh KOSMO!

2 November 2020, 8:18 pm
BANGKOK – Raja Thailand, Maha Vajiralongkorn menggelar negara berkenaan sebagai ‘tanah air tolak ansur’’ dalam satu kenyataan yang jarang-jarang berlaku semalam.
Baginda yang suatu ketika dahulu sukar didekati, mengisytiharkan perasaan kasih sayang kepada seluruh rakyat jelata beberapa bulan selepas bantahan berlangsung bagi mendesak pembaharuan institusi monarki.
Monarki berumur 68 tahun yang mempunyai kuasa paling tinggi di Thailand itu amat jarang memberi kenyataan kepada media antara lain disebabkan protokol berkaitan kerabat diraja.
Selain itu, struktur masyarakat Thailand juga melarang rakyat jelata daripada bercakap atau mempersoalkan monarki.
Bagaimanapun, institusi yang sukar disentuh itu berdepan tekanan daripada gerakan prodemokrasi dengan beberapa pemimpin pelajar mendesak sistem monarki dirombak termasuk membatalkan undang-undang melindungi kerabat diraja dikenali sebagai lese majeste.
Kelmarin, beribu-ribu penyokong institusi diraja yang berpakaian kuning berkumpul dekat Istana Besar di Bangkok sambil memegang potret Raja Vajiralongkorn dan isteri, Permaisuri Suthida.

Semasa Vajiralongkorn berjalan untuk beramah mesra dengan rakyat jelata, seorang pemberita Channel 4 dari Britain menyoal baginda mengenai penunjuk perasaan yang menuntut pembaharuan.
“Kami sayangkan mereka semua sama seperti yang lain,” kata baginda kepada pemberita tersebut berdasarkan klip video yang dikongsi di akaun Twitter rasmi Channel 4.
Ketika Vajiralongkorn ditanya sama ada terdapat ruang untuk berkompromi, baginda berkata: “Thailand adalah tanah air tolak ansur.”
Vajiralongkorn kemudiannya berlalu dan kumpulan promonarki melaungkan sokongan tidak berbelah bahagi mereka: “Kami akan hidup dengan ketaatan, mati secara taat, Semoga Raja dilanjutkan usia”.
Raja Thailand yang kaya-raya memiliki sokongan pihak tentera dan kumpulan bilionair.
Vajiralongkorn menghabiskan masa lama di Jerman tetapi kembali ke Thailand sejak beberapa minggu lalu. – AFP


Neelofa, PU Riz dibanjiri ucapan tahniah
2 November 2020, 6:02 pm
PETALING JAYA – Biarpun tanpa hitam putih pengesahan daripada Neelofa mahupun PU Riz, sejak semalam media sosial dibanjiri dengan ucapan tahniah selain perkongsian gambar-gambar sekitar majlis merisik mereka.
Tambah menyentuh hati semua pihak, tindakan  ibu Neelofa sendiri iaitu Noor Kartini Noor Mohamed momen-momen indah berserta kapsyen penuh makna cukup memberi simbolik bahawa puteri kesayangannya itu sudah disunting orang.
Malah kakak kepada pelakon dan pengacara berkenaan, Noor Nabila juga turut memuat naik gambar berserta kapsyen mendoakan terbaik untuk adiknya yang sudah melangkah ke alam baharu.
“Semoga hanya yang terbaik sahaja untukmu adikku,” tulis Nabila.
Berita gembira tersebut mendapat perhatian meluas daripada peminat sehingga nama Neelofa dan PU Riz sohor kini dalam laman Twitter sejak semalam.
Rata-rata peminat mula mengidamkan untuk memiliki lelaki yang soleh seperti PU Riz dan mengimamkan mereka solat setiap hari.

Pada masa sama, berita penyatuan pasangan berkenaan turut mendapat reaksi positif ramai rakan selebriti yang turut mendoakan kebahagiaan pengacara itu bersama pilihan hatinya.
Antara rakan selebriti yang turut menyampaikan ucapan tahniah kepada pasangan itu adalah Nabila Razali, Zizan Razak, Nora Danish dan ramai lagi.
“Alhamdulillah. Semoga Allah permudahkan segalanya,” ujar pelakon dan pelawak Zizan Razak yang menerima hampir 2,400 komen daripada peminat.
“Tahniah kakak. Sangat gembira untuk kalian berdua. Cinta sampai syurga,” tulis pelakon Mawar Rashid berserta emoji hati.
“Alhamdulillah. Tahniah Lofa. Tidak sabar untuk menunggu hari bahagia!” ujar pelakon Ramona Zamzam.
Ternyata, berita gembira itu cukup membuatkan peminat teruja sehingga ada antara mereka yang memuat naik kembali video lama ketika awal perkenalan Neelofa dan PU Riz dalam Instagram.
Neelofa juga turut memberi reaksi kepada video itu dengan meluahkan rasa terharunya dengan menulis kapsyen: “Video ini buat saya menangis. Masya-Allah.”
Bagaimanapun ada dalam kalangan netizen yang berjenaka dengan menyifatkan tahun ini adalah sebagai tahun paling sedih terutama bagi peminat lelaki kerana dua pelakon wanita kesukaan ramai iaitu Neelofa dan Mira Filzah sudah dimiliki.
Petang semalam, Neelofa dilaporkan sudah dirisik oleh pelakon dan pendakwah muda, PU Riz atau Haris Ismail dalam satu majlis sederhana yang berlangsung di kediaman keluarganya, di Taman Tun Dr. Ismail, di sini.
K!ONLINE


Pemandu lori treler lari selepas rempuh lima kenderaan berjaya diberkas
Oleh NIK NUR IZZATUL HAZWANI NIK ADNAN

2 November 2020, 6:08 pm
KEMAMAN – Seorang pemandu lori treler yang melarikan diri selepas merempuh lima kenderaan Kilometer 119 Jalan Kuala Terengganu-Kuantan di sini semalam berjaya ditahan polis tujuh jam kemudian.
Suspek berusia 36 tahun berjaya ditahan polis di sebuah rumah di Bandar Baru Cheneh dekat sini pada pukul 8 malam.
Ketua Polis Daerah Kemaman, Superintendan Hanyan Ramlan berkata, lelaki tersebut dipercayai memandu lori treler tanpa muatan yang telah merempuh lima kenderaan sedang berhenti di lampu isyarat merah di lokasi kejadian pada pukul 1.40 tengah hari semalam.
“Kenderaan yang dilanggar lori treler dipandu suspek ialah dua buah lori jenis Isuzu, sebuah kereta jenis Perodua Alza dan dua kenderaan pelbagai jenis, Nissan Grand Livina dan Toyota Estima.
“Impak pelanggaran itu menyebabkan kesemua kenderaan terbabit masing-masing mengalami kerosakan pada bahagian belakang dan hadapan,” katanya kepada Kosmo! di sini hari ini.
Hanyan berkata, suspek yang ketakutan telah memecut laju trelernya sebelum meninggalkan kenderaan berat itu di tepi jalan di Kampung Seri Bandi iaitu kira-kira 20 kilometer dari lokasi kejadian.

Beliau berkata, pihaknya percaya suspek berada di bawah pengaruh dadah sewaktu kemalangan tersebut berikutan ujian urin mendapati dia positif dadah jenis Methamphitamine. – K! ONLINE


Lelaki Timur Tengah noda rakan ditahan reman
Oleh NUR HUDA MUSA

2 November 2020, 6:01 pm
PETALING JAYA – Seorang lelaki berusia 31 tahun ditahan semalam selepas dipercayai merogol, meliwat dan memukul seorang wanita warga asing yang juga rakannya.
Ketua Polis Daerah Petaling Jaya, Asisten Komisioner Nik Ezanee Mohd. Faisal berkata, suspek yang juga berasal dari Timur Tengah itu ditahan reman selama tujuh hari bermula hari ini.
“Tangkapan dibuat selepas pihak polis menerima laporan daripada wanita berusia 25 tahun itu pada pukul 9.38 pagi yang memaklumkan suspek datang ke rumahnya di Ara Damansara pukul 10.30 malam pada Sabtu dengan membawa makanan dan minuman keras.
“Bagaimanapun, selepas mabuk, suspek bertindak menampar muka serta merogol mangsa selepas permintaan untuk melakukan hubungan intim itu ditolak,” katanya dalam satu kenyataan hari ini.
Menurutnya lagi, suspek juga telah meliwat mangsa selain mengajak  untuk mandi bersama dengan alasan wanita itu merupakan isterinya.
“Suspek itu kemudian tertidur di rumah mangsa, sebelum dia keluar pergi ke balai polis untuk membuat laporan. Susulan itu, kita membuat tangkapan ke atas suspek pada pukul 10.19 pagi.

“Hasil siasatan awal mendapati mangsa bekerja sebagai operator perkhidmatan pelanggan bagi syarikat pelancongan sejak tahun 2018 hingga kini dan telah berkenalan dengan suspek yang merupakan seorang pemilik restoran makanan arab di kawasan tempat tinggal pengadu,” ujarnya.
Tambah Nik Ezanee, kes masih dalam siasatan dan pihak kedutaan berkaitan telah dimaklumkan berhubung tangkapan tersebut.
Kes disiasat di bawah Seksyen 376 Kanun Keseksaan, Seksyen 377C akta yang sama dan Seksyen 323 Kanun Keseksaan. – K! ONLINE


Taman Kucing tarikan terbaharu Dungun
Oleh NIK NUR IZZATUL HAZWANI NIK ADNAN

2 November 2020, 5:42 pm
DUNGUN – Majlis Perbandaran Dungun (MPD) mengambil inisiatif membina Taman Kucing sebagi tarikan pelancongan terbaharu di Taman Rimba Bukit Bauk di sini.
Yang Dipertua MPD, Lizan Che Mat berkata, taman yang seluas empat hektar itu dilengkapi lima sangkar yang mampu memuatkan 150 ekor kucing pada satu-satu masa.
“Setakat ini, Taman Kucing ini menempatkan 30 kucing jalanan yang pernah diselamatkan dalam operasi dijalankan MPD.
“Inisiatif membuka taman ini diambil selepas lapan tahun MPD mengambil usaha menyelamatkan kucing-kucing terbiar di daerah ini,” katanya sewaktu melawat Taman Kucing di sini hari ini.
Lizan berkata, sebelum kucing-kucing terbiar yang telah dipungut di kawasan pasar dan tempat awam di sekitar daerah ini ditempatkan di Teluk Lipat di sini.
Beliau berkata, kucing-kucing jalanan itu kini ditempatkan di Taman Kucing berkenaan yang jauh lebih selesa untuk haiwan tersebut.

“Taman Kucing ini telah dibuka untuk kunjungan orang ramai sejak bulan Julai lalu. Tiada caj kemasukan dikenakan,” katanya. – K! ONLINE


PKPD Penjara Kepayan dan Kuarters Penjara dilanjutkan
2 November 2020, 6:29 pm
PETALING JAYA – Sidang khas Majlis Keselamatan Negara (MKN) bersetuju melanjutkan Perintah Kawalan Pergerakan Diperketatkan (PKPD) selama 14 hari di Penjara Kepayan dan Kuarters Penjara Taman Mat Salleh di Kampung Matambai, Sabah bermula esok hingga 16 November ini.
Menteri Kanan (Keselamatan), Datuk Seri Ismail Sabri Yaakob berkata, atas nasihat Kementerian Kesihatan (KKM), MKN bersetuju untuk melanjutkan tempoh tersebut.
“Sehingga semalam, jumlah positif Covid-19 sebanyak 1671 kes, manakala bilangan yang disaring seramai 3,509 orang.
“Untuk makluman, kerajaan sebelum ini telah melaksanakan PKPD di kawasan tersebut bermula 20 Oktober hingga hari ini,” katanya dalam satu kenyataan di sini hari ini.
Dalam pada itu, Ismail Sabri berkata, pindaan prosedur operasi standard (SOP) dilakukan di beberapa lokaliti di Sabah.
“Pindaan seperti seorang wakil setiap rumah dibenarkan keluar dari kawasan PKPD dengan kebenaran Polis Diraja Malaysia (PDRM) khusus untuk mengeluarkan wang daripada mesin pengeluaran wang automatik (ATM) atau bank dan membeli keperluan asas dan keperluan lain.

“Pasar juga dibenarkan beroperasi di kawasan tersebut sebanyak dua kali seminggu dari pukul 6 pagi hingga 2 petang,” ujarnya.
Jelasnya, pindaan itu tidak terpakai di kawasan Penjara dan Pusat Tahanan Sementara di Negeri Sabah. – K! ONLINE


9 jawatankuasa khas perkasakan Parlimen dicadangkan
Oleh MOHD RASDAN AHMAD

2 November 2020, 6:18 pm
KUALA LUMPUR – Mewujudkan sembilan jawatankuasa pilihan khas baharu dalam usaha memperkasakan Parlimen Malaysia telah dicadangkan Yang Dipertua Dewan Rakyat, Datuk Azhar Azizan Harun hari ini.
Mengemukakan Penyata Jawatankuasa Dewan Majlis Mesyuarat Dewan Rakyat menurut Peraturan Mesyuarat 79(2), Azhar berkata, jawatankuasa berkenaan termasuk Jawatankuasa Pilihan Khas Kebebasan Asasi dan Hak-hak di bawah Perlembagaan; Jawatankuasa Pilihan Khas Kewangan dan Ekonomi.
“Selain itu, Jawatankuasa Pilihan Khas Keselamatan; Jawatankuasa Pilihan Khas bagi Agensi-agensi di bawah Jabatan Perdana Menteri; Jawatankuasa Pilihan Khas Pertanian dan Perdagangan Dalam Negeri.
“Empat lagi ialah Jawatankuasa Pilihan Khas Pembangunan Infrastruktur; Jawatankuasa Pilihan Khas Pendidikan; Jawatankuasa Pilihan Khas Hal Ehwal Wanita & Kanak-kanak dan Pembangunan Sosial; dan Jawatankuasa Pilihan Khas Kesihatan, Sains dan Inovasi.
“Cadangan penubuhan jawatankuasa-jawatankuasa pilihan khas yang baharu dengan pendekatan rentas parti adalah bukti komitmen Parlimen Malaysia untuk memperkasakan fungsi institusi perundangan negara yang lebih telus, diyakini dan unggul sesuai dengan kehendak semasa, ” jelasnya melalui satu kenyataan di sini hari ini.
Tambahnya, untuk tujuan penyelarasan pula, satu sekretariat khusus akan mengurusetiakan kesemua Jawatankuasa-jawatankuasa Pilihan Dewan Rakyat tersebut.

Azhar berkata, Majlis Dewan juga mengambil maklum bahawa penubuhan Kumpulan Parlimen Rentas Parti (APPGM) diteruskan dengan mematuhi peraturan dan garis panduan yang ditetapkan. – K! ONLINE


Hartalega tidak berniaga di media sosial
Oleh KOSMO!

2 November 2020, 6:43 pm
KUALA LUMPUR – Hartalega Holdings Bhd. (Hartalega) menegaskan mereka tidak mengelolakan sebarang perniagaan menerusi media sosial dan menasihatkan pengguna supaya berhati-hati agar tidak terpedaya dengan pengendali skim penipuan jualan sarung tangan yang menggunakan jenama syarikat.
Ketua Pegawai Eksekutif Hartalega, Kuan Mun Leong berkata, ramai penipu bertindak mengambil kesempatan mengumpan bakal pembeli dengan membuat dakwaan palsu berikutan permintaan tinggi untuk sarung tangan ketika ini.
“Dakwaan mereka berkisar tentang bekalan stok dan peruntukan sedia ada sarung tangan nitril dan lateks jenama GloveOn, yang merupakan jenama milik Hartalega.
“Skim penipuan mereka termasuk membuat dakwaan bahawa mereka merupakan peruntuk stok untuk Hartalega dan meminta bayaran didepositkan ke dalam akaun eskrow atau akaun pihak ketiga serta menggunakan media sosial untuk menarik pelanggan,” katanya dalam satu kenyataan di sini.
Mun Leong
Tambah Mun Leong, pihaknya telah mengambil tindakan terhadap penipu sarung tangan yang telah dikenal pasti dengan membuat beberapa laporan polis dalam tempoh beberapa bulan lepas.
“Sebagai langkah susulan, kami telah memulakan tindakan undang-undang terhadap salah satu daripada pelaku, dengan prosiding mahkamah sedang dijalankan.

“Kami juga sedang berbincang dengan pasukan peguam kami untuk mengambil tindakan atau membuat tuntutan undang-undang selanjutnya terhadap penipu lain,” katanya.


Pelawak Korea Selatan, Park Ji-sun ditemui mati bersama ibunya
2 November 2020, 6:12 pm
PETALING JAYA – Pelawak Park Ji-sun ditemui mati hari ini bersama ibunya di kediaman mereka di daerah Mapo-gu, barat Seoul, lapor pihak polis.
Kejadian itu dilaporkan sendiri oleh ayah Ji-sun selepas pelawak berusia 36 tahun berkenaan dan isterinya gagal dihubungi menerusi telefon.
Memetik laporan The Korea Herald, ketika polis tiba di tempat kejadian pada pukul 1.44 petang, kedua-duanya ditemui sudah tidak bernyawa.
Bagaimanapun polis yang menyiasat kejadian tersebut mengesahkan tiada sebarang kesan kecederaan parah pada badan Ji-sun dan ibunya.
Pelawak yang belum berkahwin itu bagaimanapun difahamkan sedang menerima rawatan atas masalah kesihatan yang dialami dan tinggal bersama ibunya.
Sementara itu laporan Yonhap News Agency pula menyebut, polis menemui sekeping nota tulisan tangan dipercayai ditulis oleh ibu Ji-sun.

Kandungan nota tersebut bagaimanapun tidak didedahkan atas permintaan keluarga si mati.
Biarpun belum mengesahkan punca kematian buat masa ini, polis tidak menolak kemungkinan pelawak itu mati disebabkan membunuh diri.
Ji-sun memulakan kerjaya sebagai pelawak di stesen KBS sejak 2007 dan sejak daripada situ, namanya dikenali dan menyertai banyak program hiburan popular. Berita kematian Ji-sun kini sohor kini menerusi Twitter. Selain memberti ucapan takziah, peminat dan netizen masing-masing terkejut dan tertanya tentang punca kematian Ji-sun.  – K!ONLINE


Lagi pasar malam di Daerah Barat Daya diarah tutup
Oleh KOSMO!

2 November 2020, 5:46 pm
Oleh NOOR HASLIZA NUSI
BALIK PULAU – Operasi perniagaan di pasar malam Taman Perda, Teluk Kumbar di sini diarah tutup sementara buat kali kedua berikutan laporan satu kes positif Covid-19 membabitkan Kluster Bayan di Mukim 9 semalam.
Arahan penutupan sementara pasar malam yang diadakan setiap Selasa itu adalah menerusi perbincangan dengan Majlis Pengurusan Komuniti Kampung (MPKK) Taman Perda bersama Ahli Dewan Undangan Negeri (ADUN) Bayan Lepas, Azrul Mahathir Aziz.
Beliau berkata, pembukaan semula pasar malam terbabit akan dimaklumkan kelak selain bergantung pada perkembangan terkini wabak itu.
“Saya telahpun mengadakan perbincangan bersama MPKK selaku penganjur pasar malam Taman Perda dan keputusan kami bersetuju untuk menangguhkan operasi perniagaan pasar malam itu bermula esok, 3 November.
“Penutupan sementara ini adalah bertujuan membantu mengawal penularan Pandemik Covid-19 selain sama-sama mematuhi prosidur standard operasi (SOP) yang ditetapkan,” katanya di sini hari ini.

Minggu lalu, operasi dua pasar malam iaitu di Bayan Lepas dan Mahsuri, Bayan Baru diarah menangguhkan operasi sehingga diberitahu kelak susulan beberapa laporan kes positif Covid-19 di Mukim 12 melibatkan kluster sama.
Terdahulu, beliau menganjurkan Program Bantuan Makanan Covid kepada individu yang diperintah kuarantin di sekitar Dewan Undangan Negeri Bayan Lepas.
Setakat semalam, terdapat 23 kes baharu yang direkodkan di Pulau Pinang dengan jumlah kumulatif kes positif adalah 1,017 kes.
Kluster baharu iaitu Kluster Tembaga dilaporkan melibatkan daerah Timur Laut dan Barat Daya dengan tujuh individu dikesan positif semalam. – K! ONLINE


Skim jaminan pekerjaan bantu atasi penggangguran- Shahril Hamdan
2 November 2020, 6:12 pm
PETALING JAYA- Kerajaan disaran agar berbelanja untuk mengambil lebihan bekalan buruh dan menggajikan mereka bagi melaksanakan aktiviti-aktiviti membina model ekonomi dan masyarakat.
Ketua Penerangan UMNO, Shahril Sufian Hamdan berkata, skim jaminan pekerjaan itu bertujuan mengatasi masalah penggangguran.
Jelas beliau, kerajaan boleh mewujudkan pekerjaan dalam beberapa aktiviti ekonomi yang tidak memerlukan kepakaran mendalam dan berunsur kemasyarakatan.
Antaranya kerja baik pulih sekolah dan taman permainan di serata negara, selain penjagaan kesihatan.
“Mengapa hanya pesakit T20 mampu bayar jururawat swasta manakala B40 terpaksa bergantung kepada ahli keluarga yang mungkin terpaksa berhenti kerja? Kerajaan latih dan sediakan tenaga buruh untuk menjaga golongan sakit dan tua di rumah masing-masing,” katanya dalam satu kenyataan di laman Facebooknya hari ini.
Katanya, kerajaan juga boleh menyediakan individu untuk membersihkan pantai dan alam sekitar.

“Mungkin tiada keperluan mendesak menambah guru. Tetapi berapa kali kita dengar keluhan tenaga pengajar bahawa mereka dibebani tugasan kertas kerja atau “administrative tasks”? Kerajaan sediakan tenaga kerja pembantu guru di seluruh negara,” tambahnya.
Ujar beliau, cadangan itu disifatkan ibarat sambal menyelam minum air dengan menyelesaikan pengangguran disamping membina masyarakat yang lebih murni, moden, hijau, dan penyayang.
Katanya, contoh-contoh aktiviti ekonomi tersebut lazimnya tidak akan terlaksana melalui kebergantungan kepada sektor swasta.
“Tiada syarikat yang akan secara relanya membelanjakan untuk bersihkan pantai atau mendigitalisasi buku kecuali jika diberi kontrak oleh kerajaan,” katanya. -K! ONLINE


Bukit Aman rakam keterangan Mujahid hari ini
2 November 2020, 5:11 pm
PETALING JAYA – Bekas Menteri di Jabatan Perdana Menteri Datuk Seri Dr. Mujahid Yusof Rawa dipanggil memberi keterangan di Bukit Aman, hari ini.
Ia dipercayai berhubung kenyataannya yang mempertikai kuasa Yang di-Pertuan Agong melantik Tan Sri Muhyiddin Yassin sebagai Perdana Menteri.
Timbalan Pengarah (Siasatan dan Perundangan) Jabatan Siasatan Jenayah Bukit Aman, Deputi Komisioner Mior Faridalathrash Wahid ketika dihubungi mengesahkan perkara itu.
“Mujahid diminta hadir beri keterangan pada pukul 5.30 petang ini.
“Siasatan dilakukan mengikut Seksyen 233 Akta Komunikasi dan Multimedia 1998 dan Akta Hasutan 1948,” katanya.
Pada Mac lalu, satu laporan polis dibuat ke atas Mujahid dan Ahli Parlimen Shah Alam, Khalid Samad berhubung kenyataan mereka mempertikaikan kuasa Yang di-Pertuan Agong melantik Muhyiddin sebagai Perdana Menteri kelapan. – K! ONLINE


Lima tahun buka tudung, Nina Iskandar kembali tampil bertudung
Oleh MOHD. HAIKAL ISA

2 November 2020, 4:37 pm
PETALING JAYA – Lima tahun selepas memutuskan untuk tidak lagi bertudung, pelakon Nina Iskandar seperti memberi bayangan kembali bertudung menerusi beberapa keping perkongsian foto terbaharu di Instagram.
Nina atau nama sebenarnya, Nur Akmalina Iskandar, 29, menerima kata-kata semangat agar dia terus istiqamah dengan imej tersebut.
“Alhamdulillah, semoga terus istiqamah sis Nina. Suka tengok sis berlakon,” tulis seorang peminat di ruangan komen foto terbaharu Nina.
Menjawab soalan rawak daripada peminat di Instastory, pelakon drama Andainya Takdir itu berkongsi cara dirinya untuk muhasabah diri.
“Solat buat kita rasa tunduk. Apa sahaja yang kita buat perlu ada tujuan dan perkara pertama adalah untuk Allah.
“Sebelum anda buat sesuatu, baik atau buruk, nilai niat anda. Dan sentiasa bertaubat. Langkah pertama mulakan dengan istighfar,” jawabnya.

Terdahulu, selepas setahun bertudung, Nina memutuskan untuk tidak lagi mengenakan tudung pada 2015 dan mendapat kecaman hebat daripada netizen.
Pelakon kelahiran Brunei itu merupakan isteri kepada penolong pengarah Azlan Adznan dan mereka mempunyai seorang anak lelaki Muhammad Aaryan ar-Rizqin yang kini berusia 9 bulan.
Nina kini berada di Brunei sejak Perintah Kawalan Pergerakan (PKP) diwartakan di Malaysia. – K! ONLINE


MPV polis terbalik: Janda anak dua antara diberkas
Oleh MOHAMAD FAIZAL HASHIM

2 November 2020, 4:32 pm
JOHOR BAHRU – Polis Johor menahan empat suspek termasuk seorang janda anak dua yang dipercayai terlibat kes langgar anggota polis hingga menyebabkan kematian dalam tiga serbuan berasingan di bandar raya ini dan di Kulai semalam.
Ketua Polis Johor, Datuk Ayob Khan Mydin Pitchay berkata, kesemua suspek berusia lingkungan 24 hingga 27 tahun ditahan dalam serbuan antara pukul 2 petang hingga 9 malam di sekitar Kampung Melayu Seelong, Senai dan Kampung Melayu Pandan.
Beliau berkata, tangkapan pertama sekitar pukul 2 petang melibatkan seorang wanita berusia 27 tahun merupakan seorang pekerja kilang.
Katanya, hasil pemeriksaan awal mendapati kereta Perodua Myvi berwarna Ungu yang dipandu suspek semasa kejadian tersebut itu disewa atas nama wanita terbabit sebelum dipinjamkan kepada teman lelakinya.
“Susulan penahanan janda anak dua itu, kita menahan dua lelaki termasuk teman lelaki wanita itu masing-masing berusia 24 tahun yang tidak bekerja dalam serbuan pada pukul 6 petang.
“Suspek terakhir  ditangkap ialah seorang lelaki berusia 25 tahun, merupakan individu yang membawa kereta Perodua Myvi ketika kejadian berlaku dan ditahan pada pukul 9 malam,” katanya pada sidang akhbar di Ibu Pejabat Polis Kontinjen (IPK) Johor di sini tadi.

Katanya, berdasarkan tangkapan dibuat, pihaknya mengesahkan pemandu ketika kejadia ialah seorang lelaki berusia 25 tahun .
Dalam kejadian kira-kira pukul 5 pagi semalam, seorang anggota polis, Konstabel Nicholester Dadup Anak Unggat, 20, maut selepas cedera parah pada bahagian kepala.
Manakala pemandu MPV, Lans Koperal Mohd. Fadhirul cedera parah selepas kenderaan yang dinaiki mereka bergesel dengan sebuah kereta Perodua Myvi ketika mengejar penjenayah sebelum terbalik.-K! ONLINE.


Lans Koperal Mohd. Fadhirul beransur pulih
Oleh MOHD SHARKAWI LONDING

2 November 2020, 4:40 pm
JOHOR BAHRU – Pemandu kereta peronda (MPV) Balai Polis Dato’ Onn yang parah selepas kenderaan dinaiki terlibat dalam kemalangan di Jalan Kangkar Tebrau, Kampung Kangkar Tebrau semalam sudah beransur pulih.
Lans Koperal Mohd. Fadhirul Musa, 32, yang dirawat di Unit Rawatan Rapi (ICU), Hospital Sultan Ismail (HSI) semalam dipindahkan ke wad biasa hari ini.
Ketua Polis Johor, Datuk Ayob Khan Mydin Pitchay berkata, hasil pemeriksaan mendapati anggota polis itu tidak mengalami kecederaan pada organ dalaman.
“Pagi ini anggota kita yang berada di wad ICU semalam sudah dipindahkan ke wad biasa, dia sudah sedarkan diri.
“Dia cedera pada hidung dan bahagian gusi. Doktor pakar buat pemeriksaan, tidak ada kecederaan serius pada organ anggota kita,”katanya pada sidang akhbar di Ibu Pejabat Polis Kontinjen (IPK) Johor di sini hari ini.
Dalam kejadian kira-kira pukul 5 pagi semalam, seorang anggota polis, Konstabel Nicholester Dadup Anak Unggat, 20, maut selepas cedera parah pada bahagian kepala.

Manakala pemandu MPV, Lans Koperal Mohd. Fadhirul cedera parah selepas kenderaan yang dinaiki mereka bergesel dengan sebuah kereta Perodua Myvi ketika mengejar penjenayah sebelum terbalik. -K ONLINE


Tidak pakai pelitup, kerja lebih masa, 2 warga Indonesia dijel 5 hari
Oleh NUZULSHAM SHAMSUDDIN

2 November 2020, 5:21 pm
PETALING JAYA – Padah tidak memakai pelitup muka dan bekerja di kedai makan melebihi waktu operasi yang dibenarkan, dua lelaki warga Indonesia dihukum penjara lima hari oleh Mahkamah Majistret di sini hari ini.
Majistret B.Barath menjatuhkan hukuman penjara itu terhadap Asep Iskandar Nasution, 23, dan Dasmun Sanruadi, 30, selepas kedua-duanya mengaku salah atas pertuduhan yang disabitkan ke atasnya.
Mahkamah juga turut memerintahkan mereka menjalani hukuman penjara itu bermula dari tarikh tangkap, iaitu pada 20 Oktober lalu.
Mengikut pertuduhan, Asep Iskandar didapati gagal mematuhi arahan Ketua Pengarah Kesihatan untuk mengambil langkah bagi mencegah dan mengawal apa-apa penyakit berjangkit dengan tidak memakai pelitup muka.
Sementara Dasmun, didakwa atas pertuduhan gagal mematuhi arahan Ketua Pengarah Kesihatan untuk mengambil langkah pencegahan sama, dengan bekerja di kedai makan melebihi pukul 10 malam, yang mana waktu operasi yang dibenarkan ialah bermula 6 pagi hingga 10 malam.
Kedua-dua pemuda yang bekerja sebagai pembantu kedai, didakwa melakukan kesalahan tersebut di sebuah kedai makan di Taman Medan di sini pukul 11.15 malam pada 20 Oktober lalu.

Berikutan itu pendakwaan dikemukakan mengikut kesalahan di bawah peraturan 10 peraturan-peraturan pencegahan dan pengawalan penyakit berjangkit (langkah-langkah di dalam kawasan tempatan jangkitan) (no 8) 2020, yang boleh dihukum di bawah peraturan 11(1) peraturan-peraturan yang sama.
Hukuman bagi kesalahan itu memperuntukkan denda tidak lebih RM1,000 atau penjara maksimum enam bulan atau kedua-duanya jika sabit kesalahan.
Terdahulu Timbalan Pendakwa Raya, Sharifah Zahirah Syed Mustapa hukuman setimpal sebagai pengajaran kepada mereka dan orang awam.
Bagaimanapun, kedua-dua tertuduh yang tidak diwakili peguam merayu agar diberi hukuman ringan.- K! ONLINE